Ne Ame Aɖe Wɔ Nu Wògbã Dzi Na Wò—‘Ne Nya Aɖe Le Mía Si Ðe Ame Aɖe Ŋu’ (Kolosetɔwo 3:13)\nNe Ame Aɖe Wɔ Nu Wògbã Dzi Na Wò—‘Ne Nya Aɖe Le Mía Si Ðe Ame Aɖe Ŋu’\nNɔvinyɔnu aɖe si ŋkɔe nye Linda gblɔ be: “Nɔvinyɔnu aɖe si le míaƒe hamea me la tso nunye vodadatɔe be mefi yeƒe ga. Hamea me tɔ aɖewo se nyaa; wo dometɔ aɖewo wɔ ɖeka kplii, eye bubuwo hã de dzinye. Nɔvinyɔnua va gblɔ nam mlɔeba be nya siwo yeva se emegbe ɖo kpe edzi be menye nyee fi gaa o. Togbɔ be eɖe kuku nam hã la, mese le ɖokuinye me be nyemate ŋu atsɔ nu si wòwɔ ɖe ŋunye la akee gbeɖe o.”\nÐE HAXƆSETƆ aɖe ƒe nuwɔna gbã dzi na wò vevie kpɔ abe ale si wòdzɔ ɖe Linda dzi enea? Nublanuitɔe la, ame aɖewo ɖe mɔ ame bubuwo ƒe nuwɔna ɖe fu na wo ale gbegbe be esia gblẽ nu le woƒe Mawu subɔsubɔ ŋu. Nenemae wòle le gowòmea?\nÐe Ame Aɖe Ate Ŋu “Ama Mí Ða Tso Mawu Ƒe Lɔlɔ̃” Gbɔa?\nLe nyateƒe me la, ate ŋu asesẽ na mí be míatsɔ nu si hati Kristotɔ aɖe wɔ ɖe mía ŋu la akee. Míenya be ele be Kristotɔwo nalɔ̃ wo nɔewo. (Yohanes 13:34, 35) Eya ta ne hati Kristotɔ aɖe dze agɔ le mía dzi la, vevesese kple nuxaxa si wòado na mí la ate ŋu awu gbɔgblɔ.—Psalmo 55:12.\nEle eme be Biblia na míenya be ɣeaɖewoɣi la, nya aɖe ate ŋu anɔ Kristotɔ aɖe si “ɖe nɔvia ŋu.” (Kolosetɔwo 3:13) Gake ne edzɔ ɖe mía ŋutɔ dzi nenema la, tenɔnɔ ɖe enu menɔa bɔbɔe na mí kura o. Ðe nane li si ate ŋu akpe ɖe mía ŋua? Na míadzro Biblia ƒe gɔmeɖose etɔ̃ aɖewo me kpɔ:\nNu sia nu le nyanya na mía Fofo si le dziƒo. Yehowa kpɔa nu sia nu si dzɔna ɖe mía dzi—nu madzɔmadzɔ siwo wowɔna ɖe mía ŋu kple vevesese si wòdona na mí hã le eme. (Hebritɔwo 4:13) Ne míele veve sem la, eya hã sea veve ɖe mía nu. (Yesaya 63:9) Meɖea mɔ gbeɖe be “fukpekpe loo alo xaxa,” alo nu bubu aɖeke—eɖanye esubɔla bubu aɖe kura gɔ̃ hã—nama “mí ɖa tso Mawu ƒe lɔlɔ̃” la gbɔ o. (Romatɔwo 8:35, 38, 39) Ðe esia meʋã mí be míawo hã míagaɖe mɔ be naneke alo ame aɖeke nana míadzudzɔ Yehowa subɔsubɔ oa?\nNe míetsɔ ke la, mefia be míeda asi ɖe nu gbegblẽ si wowɔ ɖe mía ŋu dzi o. Ne míetsɔ vo si amewo da ɖe mía ŋu ke wo la, mefia be nu si wowɔ ɖe mía ŋu dzɔ dzi na mí, míeda asi ɖe edzi, alo be menye ŋkubiãnya o. Ðo ŋku edzi be Yehowa medaa asi ɖe nu vɔ̃ dzi o, gake etsɔna kena ne susu aɖe li si ta wòatsɔ ake ɖo. (Psalmo 103:12, 13; Habakuk 1:13) Esi Yehowa de dzi ƒo na mí be míatsɔ amewo ƒe vodada ake wo la, ɖe wòdi be míasrɔ̃ ye tae. “Meléa dziku ɖe dɔme ɖikaa o.”—Psalmo 103:9; Mateo 6:14.\nNe míeɖe asi le dziku ŋu la, aɖe vi na míawo ŋutɔwo. Le mɔ ka nu? Bu kpɔɖeŋu sia ŋu kpɔ. Tsɔe be ekɔ kpe aɖe si mele kpekpem fũu o la ɖe asi hedo abɔ ɖe yame vie. Menye nu sesẽ aɖeke kura na wò be nàlé kpe ma ɖe asi vie o. Ke ne edzɔ be wò abɔ nanɔ yame hena ɣeyiɣi aɖe ɖe? Ɣeyiɣi didi kae nàte ŋu alée ɖe asi—miniti ʋɛ aɖewoa? gaƒoƒo ɖekaa? alo esi wu ema? Ðikeke mele eme o be abɔ aku wò vevie! Ele eme be kpea ƒe kpekpeme ŋutɔŋutɔ ya matrɔ o. Gake zi ale si nèyi edzi lée ɖe asi la, zi nenemae wòana ɖeɖi nate ŋuwò. Nenema kee dzikuléle ɖe dɔ me hã le. Zi ale si míeyi edzi lé dziku ɖe dɔ me, nenye dziku sue aɖe kura gɔ̃ hã la, zi nenemae wòanɔ nu gblẽm le mía ŋu. Esia tae mewɔ nuku o be Yehowa de dzi ƒo na mí be míaƒo asa na dzikuléle ɖe dɔ me. Nyateƒeae nye be, ne míeɖe asi le dziku ŋu la, mía ŋutɔ dzi ko wòade.— Lododowo 11:17.\nNe míeɖe asi le dziku ŋu la, aɖe vi na míawo ŋutɔwo\n“Ðeko Mese Le Ðokuinye Me Abe Yehowa Ŋutɔe Le Nu Ƒom Nam Ene”\nNu kae kpe ɖe Linda ŋu be melé nɔvia haxɔsetɔa ɖe dɔ me ɖikaa ɖe nu si wòwɔ ɖe eŋu ta o? Nu siwo kpe ɖe eŋu dometɔ ɖekae nye ŋugbledede tso ŋɔŋlɔ siwo ƒo nu tso susu siwo ta wòle be míatsɔ ake ɖo ŋu. (Psalmo 130:3, 4) Enyanya be ne míetsɔ ame bubuwo ƒe vodada ke wo ko hafi Yehowa hã atsɔ ake mí koŋue ʋã Linda wòlɔ̃ faa be yeatsɔ ake. (Efesotɔwo 4:32–5:2) Egblɔ tso ale si nya mawo wɔ dɔ ɖe edzii ŋu be: “Ðeko mese le ɖokuinye me abe Yehowa ŋutɔe le nu ƒom nam ene.”\nMlɔebaa, Linda va ɖe asi le dziku si wòdo la ŋu kura. Etsɔ nu si nɔvinyɔnua wɔ ɖe eŋu la kee, eye fifia wozu xɔlɔ̃ veviwo. Linda yi edzi subɔ Yehowa, meɖe mɔ naneke do kplamatsɛe o. Kakaɖedzi nènɔ asiwò be Yehowa di be yeakpe ɖe wò hã ŋuwò nàwɔ nenema ke.\nMarie gblɔ be: “Metsɔ dziku do le nyateƒea me. Ke hã, Te Ðe Yehowa Ŋu gbalẽa xexlẽ na meɖo ŋku ale si gbegbe Yehowa nyo eye wòlɔ̃a amee la dzi. Exexlẽ na dzo gaɖo nye lɔlɔ̃ na Yehowa me ake.” Agbalẽ ma ƒe ta 26 kple 30 lia dzro ale si Yehowa tsɔna kena, nu si ta wòtsɔna kena, kple ale si míate ŋu asrɔ̃ eƒe tsɔtsɔkee la me.


5 Mose 28 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Gun Haitian Creole Hiligaynon Hindi Hungarian Igbo Iloko Indonesian Italian Japanese Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Lingala Luganda Luvale Macedonian Malagasy Malay Malayalam Maltese Myanmar Nepali Norwegian Ossetian Otetela Pangasinan Polish Portuguese Portuguese (Portugal) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Thai Tigrinya Tok Pisin Tongan Tshiluba Tsonga Turkish Tuvaluan Twi Ukrainian Uzbek Vietnamese Xhosa Yoruba Zulu\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34\n5 Mose 28:1-68\nYayra siwo ado tso toɖoɖo me (1-14)\nFiƒode siwo ava ne wogbe toɖoɖo (15-68)\n28 “Ne èse Yehowa wò Mawu ƒe gbe, eye nèwɔ eƒe se siwo katã dem mele na wò egbea dzi pɛpɛpɛ la, Yehowa wò Mawu ado wò ɖe dzi nàgbɔ anyigbadzidukɔ bubuawo katã ŋu.+ 2 Eye yayra siawo katã ava dziwò, agba go,+ le esi nèɖoa to Yehowa wò Mawu ƒe gbe ta: 3 “Woayra wò le du me, eye woayra wò le agble me.+ 4 “Woayra viwòwo,*+ wò anyigbadzikutsetsewo, wò lãwo ƒe viwo, kpakple wò nyiviwo kple alẽviwo.+ 5 “Woayra wò kusi+ kple wò amɔwɔblugba.+ 6 “Woayra wò ne ègbɔ va, eye woayra wò ne èdo go. 7 “Yehowa ana woasi wò futɔ siwo tso ɖe ŋuwò la le ŋgɔwò.+ Mɔ ɖeka dzi woato aho ɖe ŋuwò, ke mɔ adre dzi woato asi le ŋgɔwò.+ 8 Yehowa ana yayra nanɔ wò nudzraɖoƒewo+ kple dɔ sia dɔ si nèwɔ la dzi, eye wòayra wò le anyigba si Yehowa wò Mawu tsɔ le na wò ge la dzi. 9 Yehowa aɖo wò nànye dukɔ kɔkɔe na eɖokui,+ abe ale si wòka atam na wòe ene,+ elabena èlé Yehowa wò Mawu ƒe sededewo me ɖe asi, eye nèzɔ le eƒe mɔwo dzi. 10 Eye anyigbadzidukɔwo katã akpɔe be woyɔ Yehowa ƒe ŋkɔ ɖe ŋuwò,+ eye woavɔ̃ wò.+ 11 “Yehowa ana viwòwo kple wò lãwo kpakple wò agblemenukuwo nasɔ gbɔ+ fũu le anyigba si ŋu Yehowa ka atam ɖo na tɔgbuiwòwo be yeatsɔ ana wò la dzi.+ 12 Yehowa aʋu eƒe nudzraɖoƒe nyui, si nye dziƒowo, nu na wò, ne wòana tsi nadza ɖe wò anyigba dzi le edzaɣi,+ eye wòayra nu sia nu si nàwɔ la. Àdo nugbana na dukɔ geɖewo, ke wò ŋutɔ ya màdo nugbana o.+ 13 Yehowa awɔ wò nàzu ta, ke menye asike o; ànɔ dzi,+ ke menye gɔme o, ne èwɔ ɖe Yehowa wò Mawu ƒe se siwo dem mele na wò egbea be nàlé wo me ɖe asi ahawɔ wo dzi la dzi. 14 Mègadze ɖe ɖusime alo miame le nya siwo katã ƒe se dem mele na wò egbea la ŋu+ eye nàdze mawu bubuwo yome ahasubɔ wo o.+ 15 “Ke ne mèɖo to Yehowa wò Mawu ƒe gbe hewɔ eƒe ɖoɖo kple se siwo katã dem mele na wò egbea dzi pɛpɛpɛ o la, ekema fiƒode siawo katã hã ava dziwò, eye woado agbogbo ɖe dziwò:+ 16 “Aɖi ŋuwò le du me, eye aɖi ŋuwò le agble me.+ 17 “Aɖi wò kusi+ kple wò amɔwɔblugba ŋu.+ 18 “Aɖi viwòwo,*+ wò anyigbadzikutsetsewo kple wò nyiviwo kple alẽviwo ŋu.+ 19 “Aɖi ŋuwò ne ègbɔ, eye aɖi ŋuwò ne èdo. 20 “Yehowa aƒo fi ade wò, ana nàtɔtɔ, eye wòahe to na wò le dɔ sia dɔ si nàwɔ la me, va se ɖe esime nètsrɔ̃ gbidigbidi, eye nuwò yi kaba, le nu vɔ̃ɖi siwo nèwɔ kple ale si nègblẽm ɖi la ta.+ 21 Yehowa ana dɔvɔ̃ nanɔ ŋuwò va se ɖe esime wòtsrɔ̃ wò ɖa keŋkeŋ le anyigba si dzi yim nèle be nàxɔe wòazu tɔwò la dzi.+ 22 Yehowa akplɔ yɔmekpe, asrã sesẽ,+ nutete, lãmexɔdzo, kple yi+ aƒu wò, eye wòana wò agblemenukuwo nahlɔ̃ ahadze heteku,+ eye nu siawo anɔ yowòme va se ɖe esime nètsrɔ̃. 23 Dziŋgɔli si le tawòme hã azu akɔbli, eye anyigba si le tewò azu gayibɔ.+ 24 Yehowa ana kekui kple ʋuʋudedi nadza ɖe dziwò ɖe tsidzadza teƒe va se ɖe esime nètsrɔ̃ gbidii. 25 Yehowa ana wò futɔwo nasi wò.+ Mɔ ɖeka dzi nàto aho ɖe wo ŋu, gake mɔ adre dzi nàto asi le wo nu; eye dzidzi aƒo anyigbadzifiaɖuƒewo ne wokpɔ nu siwo katã dzɔ ɖe dziwò.+ 26 Eye wò kukuawo azu nuɖuɖu na dziƒoxewo kple gbemelãwo katã, eye ame aɖeke mado vɔvɔ̃ na wo anya wo ɖa o.+ 27 “Yehowa akplɔ Egipte ƒe ƒoƒoe, kookoo, akpà kple ŋutigbalẽdɔ bubuwo aƒu wò, eye màhaya tso wo me o. 28 Yehowa atsɔ aɖaʋa, ŋkuagbã+ kple tɔtɔ* aƒo wò. 29 Àtsa asi le ŋdɔkutsu dzatsɛ, abe ale si ko ŋkuagbãtɔ tsaa asi le blukɔ me ene,+ eye màkpɔ dzidzedze le nu siwo nèwɔna la dometɔ aɖeke me o; woatafa wò ahada adzo wò ɣesiaɣi, eye ame aɖeke maxɔ na wò o.+ 30 Àdo ŋugbe na nyɔnu, ke ŋutsu bubu adɔ egbɔ sesẽe. Àtso aƒe, ke mànɔ eme o.+ Àde waingble, ke màɖu eƒe tsetse aɖeke o.+ 31 Woawu wò nyitsu le ŋkuwòme, gake màkpɔ eƒe ɖeke aɖu o. Woafi wò tedzi le ŋkuwòme, eye magatrɔ ava na wò o. Woatsɔ wò alẽwo ana wò futɔwo, gake xɔnametɔ aɖeke manɔ anyi na wò o. 32 Woatsɔ viwòŋutsuwo kple viwònyɔnuwo ana dukɔ bubu+ me tɔwo le ŋkuwòme, eye woanɔ dzrowòm ɣesiaɣi, gake wɔna aɖeke manɔ ŋuwò o. 33 Dukɔ si mènya o la aɖu wò anyigbadzikutsetse kple nu siwo katã nèwɔ dɔ kpɔ la,+ eye woatafa wò ahate wò ɖe anyi ɣesiaɣi. 34 Nu siwo teƒe wò ŋkuwo akpɔ la ana nàku tsu. 35 “Yehowa ana ƒoƒoe vɔ̃ɖi siwo womate ŋu ada o la naƒo wò klowo kple wò afɔwo, tso wò afɔƒome va ɖo wò dzodome. 36 Yehowa akplɔ wò kple fia si nèɖo ɖe ɖokuiwò nu la ayi dukɔ si wò ŋutɔ loo alo tɔgbuiwòwo menya o la me,+ eye àsubɔ mawu bubuwo, mawu siwo wotsɔ ati kple kpe wɔ la le afi ma.+ 37 Àzu ŋɔdzinu, vlodonu* kple alɔmeɖenu le dukɔ siwo katã me Yehowa anya wò aɖo ɖa la dome.+ 38 “Àƒã nuku geɖe ɖe agble me, ke ʋɛ aɖe ko nàŋe,+ elabena ʋetsuviwo aɖu wo. 39 Àde waingblewo, eye àŋlɔ wo me, ke màno wain aɖeke o, eye màxa naneke tso wo me o,+ elabena ŋɔ aɖu wo keŋkeŋ. 40 Amitiwo anɔ asiwò le wò anyigba blibo la katã dzi, ke màkpɔ ami aɖeke asi o, elabena wò amititsetsewo adudu. 41 Àdzi ŋutsuviwo kple nyɔnuviwo, ke womanye tɔwò ɖaa o, elabena woayi aboyo me.+ 42 Nu dzodzoewo alɔ hoo ava ɖu wò atiwo kple wò anyigbadzikutsetsewo katã. 43 Amedzrovi si le dowòme la anɔ dzi dem wu wò, ke wò ya la, to ko nànɔ yiyim. 44 Ado nugbana na wò, ke wò ya màdo nugbana nɛ o.+ Azu ta, ke wò la, àzu asike.+ 45 “Fiƒode+ siawo katã ava dziwò, woanɔ yowòme, eye woado agbogbo ɖe dziwò, va se ɖe esime nètsrɔ̃ gbidii,+ elabena mèɖo to Yehowa wò Mawu ƒe gbe o, eye mèlé eƒe sededewo kple eƒe ɖoɖo siwo wògblɔ na wò la me ɖe asi o.+ 46 Woanɔ wò ŋutɔ kple wò dzidzimeviwo dzi, eye woanye dzesi kple nukunu tegbee,+ 47 le esi mèsubɔ Yehowa wò Mawu la kple dzidzɔ kpakple aseyetsotso esime nu sia nu bɔ ɖe asiwò kpaŋkpaŋ la o ta.+ 48 Yehowa adɔ wò futɔwo ɖe ŋuwò, eye dɔ+ kple tsikɔ awu wò, ànɔ amama, eye nu sia nu ahiã wò hafi nànɔ wo subɔm.+ Ade gakɔkuti kɔ na wò va se ɖe esime wòtsrɔ̃ wò gbidigbidi. 49 “Yehowa ana dukɔ aɖe si le adzɔge ʋĩi, dukɔ si ƒe gbe màse o la,+ natso anyigba ƒe mlɔenu ava dze dziwò,+ abe ale si hɔ̃+ lũna ɖe nu dzi ƒona ene, 50 enye dukɔ ɖivɔvɔ̃, si mabu ame tsitsi ɖe naneke me o, eye mave ɖekakpui nu o.+ 51 Woaɖu wò lãwo ƒe viwo kple wò anyigbadzikutsetsewo va se ɖe esime nàtsrɔ̃ avɔ. Womagblẽ nuku, wain yeye, ami, nyiviwo alo alẽviwo ɖi na wò o, va se ɖe esime woatsrɔ̃ wò ɖa.+ 52 Woaɖe to ɖe wò, woaxaxa wò ɖo le wò duwo* katã me le wò anyigba blibo la dzi, va se ɖe esime gli kɔkɔ sesẽ siwo ŋu nèle ŋu ɖom ɖo la mu. Ɛ̃, woaɖe to ɖe wò le wò duwo katã me le anyigba blibo si Yehowa wò Mawu tsɔ na wò la dzi.+ 53 Ekema àɖu wò ŋutɔ viwòwo,* viwòŋutsu kple viwònyɔnu+ siwo Yehowa wò Mawu na wò la ƒe lã, le esi woamimi wò ɖo vevie kpakple xaxa si gbegbe wò futɔ ahe ava dziwò la ta. 54 “Ŋutsu si ɖɔa ŋu ɖo le eɖokui ŋu eye wònɔa dzidzemegbe le dowòme la kekeake gɔ̃ hã makpɔ nublanui na nɔviaŋutsu, srɔ̃a lɔlɔ̃a, alo viaŋutsu siwo susɔ la o, 55 eye mana viaŋutsu siwo wòaɖu la ƒe lã wo dometɔ aɖeke o, elabena naneke megale esi o le ale si womimi wò ɖo vevie, kpakple xaxa si gbegbe wò futɔ he va wò duwo dzi la ta.+ 56 Eye nyɔnu si ɖɔa ŋu ɖo le eɖokui ŋu eye wònɔa dzidzemegbe le dowòme, si mete kpɔ be yeatsɔ afɔƒome ka anyigba o le esi melɔ̃a nu o+ ta la, gɔ̃ hã makpɔ nublanui na srɔ̃a lɔlɔ̃a alo viaŋutsu alo vianyɔnu o, 57 eye madi be yeana amenɔ si do tso eya ŋutɔ ƒe atame kple via siwo wòdzi la ƒe lã aɖeke wo o. Aɖu wo le adzame le hiã si tui le nuwo katã me, le ale si womimi wò ɖo vevie, kpakple xaxa si gbegbe wò futɔ he va wò duwo me la ta. 58 “Ne mèwɔ Se sia si woŋlɔ ɖe agbalẽ+ sia me la me nyawo katã dzi pɛpɛpɛ hevɔ̃ ŋkɔ sia, si ŋu bubu kple ŋɔdzi le,+ si nye Yehowa+ wò Mawu ŋkɔ la, o la, 59 Yehowa ahe dɔvɔ̃ dziŋɔwo, dɔvɔ̃ siwo nu sẽ,+ siwo anɔ anyi eteƒe nadidi, kple dɔléle vɔ̃ɖi siwo anɔ anyi eteƒe nadidi la, ava wò kple wò dzidzimeviwo dzi. 60 Akplɔ Egipte ƒe dɔléle siwo nèkpɔ, eye wodzia ŋɔ na wò la, katã aƒu wò, eye woanɔ ŋuwò. 61 Azɔ hã, Yehowa akplɔ dɔléle kple dɔvɔ̃ ɖe sia ɖe si womeŋlɔ ɖe Segbalẽ sia me o la aƒu wò, va se ɖe esime nàtsrɔ̃ avɔ. 62 Togbɔ be miesɔ gbɔ abe dziƒoɣletiviwo ene hã la,+ mia dometɔ ʋɛ aɖewo koe asusɔ,+ elabena mèɖo to Yehowa wò Mawu ƒe gbe o. 63 “Eye ale si ko Yehowa kpɔ dzidzɔ ɖe mia ŋu, be yeawɔ nyui na mi ahana miadzi ɖe edzi la, nenema kee Yehowa akpɔ dzidzɔ be yeatsrɔ̃ mi ahana miavɔ keŋkeŋ; eye woaɖe mi ɖa le anyigba si dzi nèyina be nàxɔe wòazu tɔwò la dzi. 64 “Yehowa aka wò ahlẽ ɖe dukɔwo katã dome, tso anyigba ƒe mlɔenu va se ɖe anyigba ƒe mlɔenu,+ àsubɔ mawu siwo wotsɔ ati kple kpe wɔ, siwo wò ŋutɔ loo alo tɔgbuiwòwo menya o, la le afi ma.+ 65 Màkpɔ tomefafa le dukɔ mawo me o,+ eye wò afɔƒome makpɔ gbɔɖemeƒe aɖeke hã o. Ke boŋ Yehowa ana nàtsi dzimaɖi,+ wò ŋkuwo atsi, eye mɔkpɔkpɔ abu ɖe wò* le afi ma.+ 66 Wò agbe aɖo afɔku gã aɖe me, eye ànɔ vɔvɔ̃ dzi zã kple keli, eye màka ɖe wò agbetsitsi dzi o. 67 Ŋdi la, àgblɔ be, ‘Ne fiẽ mee la ne enyo hafi!’ eye fiẽ la, àgblɔ be, ‘Ne ŋdi mee la ne enyo hafi!’ le ale si vɔvɔ̃ ɖo wò le dzi me kple nu siwo teƒe wò ŋkuwo akpɔ la ta. 68 Yehowa agbugbɔ wò ade tɔdziʋu aɖo ɖe Egipte to mɔ si ŋu megblɔ le na wò be, ‘Màgakpɔe gbeɖe o’ la dzi, eye miadi be yewoadzra yewo ɖokuiwo le afi ma na miaƒe futɔwo ahazu kluviwo kple kosiviwo, ke hã ame aɖeke maƒle mi o.”\n^ Egɔmeɖeɖe tẽe, “wò dɔmeviwo.”\n^ Alo, “tɔtɔ le dzi me.”\n^ Egɔmeɖeɖe tẽe, “lodonu.”\n^ Egɔmeɖeɖe tẽe, “agbowo.”\n^ Egɔmeɖeɖe tẽe, “wò luʋɔ.”


Yesu Fia Nu Samaria-nyɔnu Aɖe | Yesu Ƒe Agbemeŋutinya\nYESU FIA NU SAMARIA-NYƆNU AÐE KPLE AME BUBUWO\nTADEDEAGU SI DZEA MAWU ŊU\nEsi Yesu kple eƒe nusrɔ̃lawo tso Yudea yina Galilea la, woɖo ta dziehe yi ɖato Samaria nutoa me. Mɔzɔzɔa te ɖeɖi wo ŋu. Le ŋdɔ me lɔƒo la, wotɔ ɖe teƒe aɖe si te ɖe Sixar du la ŋu be yewoaɖi ɖe eme le vudo aɖe si anɔ eme be Yakob ɖe alo xe fe na amewo woɖe ƒe alafa geɖe va yi la to. Va se ɖe egbea gɔ̃ hã la, vudo ma le teƒe si gogo egbegbedu si nye Nablus.\nEsi Yesu nɔ ɖiɖim ɖe eme le vudoa to la, eƒe nusrɔ̃lawo ge ɖe dua me yi nuɖuɖu ƒle ge. Esi wodzo la, Samaria-nyɔnu aɖe va tsi du ge. Yesu biae be: “Na tsi vi aɖem mano.”—Yohanes 4:7.\nYudatɔwo kple Samariatɔwo menyina o le nazãbubu siwo xɔ aƒe ɖe wo me ɖe wo nɔewo ŋu ta. Eya ta nyɔnua ƒe mo wɔ yaa wòbiae be: “Aleke wɔ wò, Yudatɔ, nèle tsi biamem be yeano, evɔ Samaria-nyɔnue menye?” Yesu ɖo eŋu nɛ be: “Ne ɖe nènya Mawu ƒe nunana faa la kple ame si le biawòm be, ‘Na tsi vi aɖem mano’ la, anye ne wò boŋ àbiae, eye wòana agbetsi wò.” Nyɔnua ɖo eŋu be: “Aƒetɔ, tsikunu si nàtsɔ adu tsia teti hã mele asiwò o, eye vudoa hã goglo. Ekema afi kae nèkpɔ agbetsi sia tsoe? Mènye gã wu mía tɔgbui Yakob, ame si ɖe vudoa na mí, eye eya kple viawo kpakple eƒe lãwo no emetsi o ɖe?”—Yohanes 4:9-12.\nYesu ɖo eŋu be: “Ame sia ame si noa tsi sia ƒe ɖe la, tsikɔ agawui. Ke ame sia ame si ano tsi si manae ƒe ɖe la, tsikɔ magawui akpɔ o, ke boŋ tsi si manae la azu tsi dzidzi le eme, eye wòayɔ agbagba ahana agbe mavɔe.” (Yohanes 4:13, 14) Ɛ̃, togbɔ be ɖeɖi te Yesu ŋu hã la, elɔ̃ faa be yeagblɔ nyateƒenya siwo naa agbe la na Samaria-nyɔnua.\nNyɔnua gblɔ be: “Aƒetɔ, na tsi siam, ne tsikɔ magawum alo manɔ afi sia vam ava nɔ tsi dum azɔ o.” Azɔ Yesu trɔ mɔ na dzeɖoɖoa hegblɔ nɛ be: “Yi nàyɔ srɔ̃wò vɛ.” Nyɔnua ɖo eŋu nɛ be: “Srɔ̃ mele asinye o.” Gake nu si Yesu nya hegblɔ nɛ la anya wɔ nuku nɛ ŋutɔ; egblɔ nɛ be: “Èto nyateƒe esi nègblɔ be, ‘Srɔ̃ mele asinye o.’ Elabena srɔ̃ atɔ̃ nɔ asiwò kpɔ, eye ŋutsu si gbɔ nèle fifia la, menye srɔ̃wò wònye o.”—Yohanes 4:15-18.\nKpekpeme si le Yesu ƒe nya sia ŋu dze ƒãa na nyɔnua, eye wòwɔ dɔ ɖe edzi wògblɔ be: “Aƒetɔ, mekpɔe dze sii be nyagblɔɖilae nènye.” Azɔ nyɔnua ɖee fia be yetsɔ ɖe le mawusubɔsubɔnyawo me. Le mɔ ka nu? Egblɔ be: “Mía tɔgbuiwo [Samariatɔwo] de ta agu le to sia [Gerizim-to si nɔ afi ma] dzi, ke miawo [Yudatɔwo] ya miebe Yerusalem ye nye teƒe si wòle be amewo nade ta agu le.”—Yohanes 4:19, 20.\nGake Yesu ɖe eme be menye tadeaguƒe lae nye nu vevitɔ o. Egblɔ be: “Gaƒoƒo la gbɔna, esime menye to sia dzi alo Yerusalem ye miade ta agu na Fofo la le o.” Eyome egblɔ kpee be: “Gaƒoƒo la gbɔna, eye wòde azɔ, esime nyateƒetadeagulawo ade ta agu na Fofo la le gbɔgbɔ kple nyateƒe me, elabena le nyateƒe me la, ame siawo tɔgbi dimee Fofo la le be woade ta agu na ye.”—Yohanes 4:21, 23, 24.\nLe Fofo la gbɔ la, menye afi si nyateƒetadeagulawo subɔna le ye le vevie o, ke boŋ ale si wosubɔna ye. Esia wɔ dɔ ɖe nyɔnua dzi ŋutɔ. Egblɔ be: “Menyae be Mesia, si woyɔna be Kristo la gbɔna. Ne eva ɖo la, agblɔ nu sia nu na mí kɔtɛ.”—Yohanes 4:25.\nAzɔ Yesu he nyateƒenya vevi aɖe ɖe go esi wògblɔ be: “Nye ame si le nu ƒom na wò la, nyee.” (Yohanes 4:26) Bu eŋu kpɔ! Ðeko nyɔnu sia do go ŋdɔ ma be yeaɖadu tsi. Ke Yesu ve enu etɔxɛe. Egblɔ nu si edze ƒãa be meɖe gblɔ na ame aɖeke kã haɖe o la nɛ, be yee nye Mesia la.\nSAMARIATƆ GEÐE XƆ EDZI SE\nYesu ƒe nusrɔ̃laawo trɔ gbɔ tso Sixar kple nuɖuɖua. Wokpɔ Yesu le Yakob ƒe vudoa to le afi si wodzo le egbɔ le, gake fifia ele dze ɖom kple Samaria-nyɔnu aɖe. Esi eƒe nusrɔ̃lawo va ɖo la, nyɔnua hã gblẽ eƒe tɔmedezea ɖi heɖo ta dua me.\nEsi nyɔnua va ɖo Sixar la, eto nya siwo Yesu gblɔ nɛ la na dua me tɔwo. Egblɔ na wo kple kakaɖedzi be: “Miva kpɔ ame aɖe si gblɔ nu siwo katã mewɔ kpɔ la nam ɖa.” Ðewohĩ esi wòdi be yeanyɔ woƒe ɖetsɔleme ta la, ebia wo be: “Ðe manye ame siae nye Kristo la oa?” (Yohanes 4:29) Nya vevi aɖe si me ame geɖe tsɔ ɖe le tso keke Mose ƒe ŋkekea me la ŋue nye ema nyɔnua bia nya tsoe. (5 Mose 18:18) Esia ʋã dua me nɔlawo wodo go be yewo ŋutɔwo yewoava kpɔ Yesu ɖa.\nLe ɣeyiɣi sia me la, nusrɔ̃laawo va nɔ eƒom ɖe Yesu nu be wòaɖu nu si yewotsɔ tso dua me vɛ. Gake eɖo eŋu be: “Nuɖuɖu le asinye maɖu, si miawo mienya o.” Ewɔ nuku na nusrɔ̃laawo wobia wo nɔewo be: “Alo ɖe ame aɖe tsɔ nane vɛ nɛ wòɖua?” Yesu ɖo eŋu na wo nyuie esi wògblɔ nya aɖe si me nufiame le na eyomedzelawo katã be: “Nye nuɖuɖue nye be mawɔ ame si dɔm ɖa la ƒe lɔlɔ̃nu, eye mawu dɔ si wòde asi nam la nu.”—Yohanes 4:32-34.\nDɔ si Yesu wɔnɛ le afi sia la meku ɖe nukuwo ŋeŋe si adze egɔme ɣleti ene aɖewo megbe la ŋu o. Yesu ɖee fia be gbɔgbɔmenuŋeŋe ŋue yele nu ƒom tsoe esi wògblɔ kpee be: “Mifɔ mo dzi ne miakpɔ agbleawo dzi ɖa, be woƒu na ŋeŋe. Fifia gɔ̃ hã la, nuŋela le fetu xɔm, eye wòle kutsetse nu ƒom ƒu hena agbe mavɔ, ale be nuƒãla kple nuŋela siaa nakpɔ dzidzɔ ɖekae.”—Yohanes 4:35, 36.\nAnye be Yesu kpɔ dɔ gã si eƒe dzeɖoɖo kple Samaria-nyɔnua wɔ ɖe amewo dzi la xoxo. Sixartɔ geɖe le edzi xɔm le sesem le nyɔnua ƒe ɖaseɖiɖi ta, elabena ele gbɔgblɔm na dua me tɔwo be: “Egblɔ nu siwo katã mewɔ kpɔ la nam.” (Yohanes 4:39) Eya ta esi amewo tso Sixar dua me va egbɔ le vudoa to la, wobia tso Yesu si be wòatsi yewo gbɔ ahagblɔ nya bubuwo akpee na yewo. Yesu lɔ̃ ɖe woƒe biabia la dzi eye wòtsi Samaria ŋkeke eve.\nEsi Samariatɔwo nɔ Yesu ƒe nyawo sem la, ame geɖe gaxɔ edzi se. Wogblɔ na nyɔnua be: “Meganye wò nyawo tae míexɔe se ɖo o; elabena míawo ŋutɔwo míesee, eye míenyae be ame siae nye xexea ɖela vavã.” (Yohanes 4:42) Edze kɔtɛ be Samaria-nyɔnua ɖo kpɔɖeŋu nyui aɖe ɖi na mí le ale si míate ŋu aɖi ɖase tso Kristo ŋui me, si nye be míanyɔ amewo ƒe ɖetsɔleme ale be míaƒe nyaselawo nadi be yewoase nya geɖe akpee.\nÐo ŋku edzi be esusɔ ɣleti ene hafi nuŋeŋea nadze egɔme—edze ƒãa be luŋeɣie, eye le nuto sia me la, adamee nyea nuŋeɣia. Eya ta anye November alo December mee wonɔ ɣemaɣi. Esia fia be le ƒe 30 K.Ŋ. ƒe Ŋutitotoŋkekenyuia megbe la, Yesu kple eƒe nusrɔ̃lawo nɔ Yudea abe ɣleti enyi ene eye wonɔ nu fiam henɔ amewo nyrɔm. Fifia woɖo ta dziehe yina wo de Galilea. Nu kae le wo lalam le afi ma?\nAME KAWOE NYE SAMARIATƆWO?\nNuto si woyɔna be Samaria la nɔ Yudea si le anyiehe kple Galilea si le dziehe la dome. Le Fia Salomo ƒe ku megbe la, Israel ƒe dziehe to ewo ma ɖa tso Yuda kple Benyamin toawo ŋu.\nAme siwo le to ewo mawo me la trɔ ɖe sikanyivi subɔsubɔ ŋu. Eya ta le ƒe 740 D.Y. me la, Yehowa ɖe mɔ Asiriatɔwo ɖu Samaria dzi. Asiriatɔ siawo lé wo dometɔ akpa gãtɔ dzoe, eye wokplɔ amewo tso teƒe bubuwo le Asiria Fiaɖuƒea me va ɖo wo teƒe. Dutamawu subɔla siawo va ɖe Israel-vi siwo susɔ ɖe anyigbaa dzi la dometɔ geɖe. Le ƒe aɖewo megbe la, teƒe sia nɔlawo va ɖo subɔsubɔ ƒomevi aɖe anyi, si me wolé dzixɔse kple nuwɔnawo abe aʋatsotso ene, si le Mawu ƒe Sea me la me ɖe asi le. Ke hã, womate ŋu agblɔ be woƒe subɔsubɔ la nye tadedeagu vavãtɔ o.—2 Fiawo 17:9-33; Yesaya 9:9.\nLe Yesu ƒe anyigbadzinɔɣi la, Samariatɔwo da asi ɖe Mose ƒe agbalẽawo dzi, gake womeyina Yerusalem va dea ta agu le gbedoxɔ si le afi ma la me o. Ƒe geɖewoe nye ema wodea ta agu le gbedoxɔ si wotu ɖe Gerizim-toa dzi le teƒe si gogo Sixar du la me, eye woyi edzi subɔ le toa dzi esime wogbã gbedoxɔ ma gɔ̃ hã. Fuléle si nɔ Samariatɔwo kple Yudatɔwo dome la dze ƒãa le Yesu ƒe subɔsubɔdɔa wɔɣi.—Yohanes 8:48.\nNu ka tae wòwɔ nuku na Samaria-nyɔnua be Yesu ƒo nu na ye?\nNu kae Yesu fia nyɔnua tso agbetsi kpakple afi si woade ta agu na Mawu le la ŋu?\nAleke Yesu ɖe ame si wònye la fia Samaria-nyɔnuae, eye tadedeagu ka ƒomevie wògblɔ be eyae dzea Mawu ŋu?\nAleke Samaria-nyɔnua ƒo nya tae ku ɖe ame si Yesu nye ŋu, eye nu kae wòwɔ?\nLe ƒe 30 K.Ŋ. ƒe Ŋutitotoŋkekenyuia megbe la, nu kae Yesu kple eƒe nusrɔ̃lawo wɔ?


Mateo 6 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Alur Amerika Tokunɔgbe Amharic Arabic Argentina Tokunɔgbe Armenian Armenian (West) Ashaninka Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belgium Franse Tokunɔgbe Belize Kriol Bengali Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Catalan Cebuano Changana (Mozambique) Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chol Chuabo Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Cubeo Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik El Salvador Tokunɔgbe Emberá (Catío) Emberá (Dziehetɔ) Estonian Eŋlisi Eʋegbe Fijian Finnish Flanders Tokunɔgbe France Tokunɔgbe Franse Ga Galician Garifuna Georgian German Germany Tokunɔgbe Ghana Tokunɔgbe Gitonga Greece Tokunɔgbe Greek Greenlandic Guahibo Guambiano Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Icelandic Igbo Iloko India Tokunɔgbe Indonesia Tokunɔgbe Indonesian Inga Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Jamaican Creole Japan Tokunɔgbe Japanese Javanese Kabiye Kannada Karen (S'gaw) Kazakh Kenya Tokunɔgbe Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korea Tokunɔgbe Korean Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Macushi Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Mambwe-Lungu Mapudungun Marathi Marshallese Maya Mexico Tokunɔgbe Mixtec (Guerrero) Moore Motu Mozambique Tokunɔgbe Myanmar Myanmar Tokunɔgbe Navajo Ndau Ndebele Ndebele (Zimbabwe) Nepali Netherlands Tokunɔgbe New Zealand Tokunɔgbe Nhengatu Nias Nicaragua Tokunɔgbe Nigeria Tokunɔgbe Norwegian Nyaneka Nyungwe Nzema Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Punjabi (Roman) Páez Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romania Tokunɔgbe Romanian Ronga Russia Tokunɔgbe Russian Samoan Sango Sateré-Mawé Sena Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Singapore Sign Language Sinhala Slovak Slovakia Tokunɔgbe Slovenia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tiv Tojolabal Tok Pisin Tongan Torres Strait Creole Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Xavante Xhosa Yoruba Zambia Tokunɔgbe Zapotec (Isthmus) Zimbabwe Tokunɔgbe Zulu\nTsri ameŋkume dzɔdzɔenyenye (1-4)\nAle si woado gbe ɖa (5-15)\nMigaƒo kesinɔnuwo nu ƒu ɖe anyigba dzi o ke boŋ ɖe dziƒo (19-24)\nMidzudzɔ dzimaɖitsitsi (25-34)\nMiyi edzi mianɔ Fiaɖuƒea dim gbã (33)\n6 “Mikpɔ mia ɖokui dzi nyuie be miagaɖe miaƒe dzɔdzɔenyenye afia le amewo ŋkume be woakpɔ o;+ ne menye nenema o la, fetu aɖeke manɔ mia Fofo si le dziƒowo la gbɔ na mi o. 2 Eya ta ne èkpɔ nublanui na amewo* hena nu wo la, mègana kpẽ naɖi le ŋgɔwò abe ale si alakpanuwɔlawo wɔna le ƒuƒoƒewo kple kpɔdomeewo be amewo nakafu yewo la ene o. Vavã mele egblɔm na mi be, woxɔ woƒe fetu blibo la xoxo. 3 Ke wò la, ne èkpɔ nublanui na amewo hena nu wo la, mègana wò miasi nanya nu si wɔm wò nuɖusi le o, 4 ale be wò nunana la nanɔ ɣaɣla. Eye Fofowò, si kpɔa nu le ɣaɣlaƒe la, aɖo eteƒe na wò.+ 5 “Nenema kee ne miele gbe dom ɖa la, migawɔ nu abe alakpanuwɔlawo ene o,+ elabena wolɔ̃a gbedodoɖa le tsitrenu le ƒuƒoƒewo kple mɔ gãwo ƒe dzogoewo dzi be amewo nakpɔ yewo.+ Vavã mele egblɔm na mi be, woxɔ woƒe fetu blibo la xoxo. 6 Ke wò la, ne èle gbe do ge ɖa la, yi wò xɔ me, eye ne ètu ʋɔa vɔ la, do gbe ɖa na Fofowò si le ɣaɣlaƒe la.+ Ekema Fofowò si kpɔa nu le ɣaɣlaƒe la aɖo eteƒe na wò. 7 Ne miele gbe dom ɖa la, migagbugbɔ nɔ nya ɖeka mawo ke gblɔm atraɖii abe ale si dukɔwo me tɔwo wɔnɛ ene o, elabena wosusuna be woaɖo to yewo le yewoƒe nya geɖe gbɔgblɔ ta. 8 Eya ta migawɔ nu abe woawo ene o, elabena mia Fofo la nya nu siwo le mia hiãm+ hafi mieva bianɛ gɔ̃ hã. 9 “Eya ta miawo mido gbe ɖa ale:+ “‘Mía Fofo si le dziƒowo, wò ŋkɔ+ ŋuti nakɔ.+ 10 Wò Fiaɖuƒe+ nava. Wò lɔlɔ̃nu+ nava eme le anyigba dzi abe ale si wòle le dziƒo ene.*+ 11 Na míaƒe abolo si asu mía nu egbe la mí;+ 12 tsɔ míaƒe fewo ke mí, abe ale si míawo hã míetsɔe ke ame siwo nyi fe le mía ŋu ene.+ 13 Mègakplɔ mí yi tetekpɔ me o,+ ke ɖe mí tso vɔ̃ɖitɔ la si me.’+ 14 “Elabena ne mietsɔa amewo ƒe vodadawo kea wo la, ekema mia Fofo si le dziƒo hã atsɔ ake mi;+ 15 ke ne mietsɔa amewo ƒe vodadawo kea wo o la, mia Fofo hã matsɔ miaƒe vodadawo ake mi o.+ 16 “Ne mietsi nu dɔ la,+ migaɖo nublanuimo abe ale si alakpanuwɔlawo wɔna ene o, elabena wogbea woƒe mowo dzadzra ɖo* ne amewo nakpɔe be yewotsi nu dɔ.+ Vavã mele egblɔm na mi be, woxɔ woƒe fetu blibo la xoxo. 17 Ke wò la, ne ètsi nu dɔ la, de ami ɖa me, eye nàfu mo, 18 ne amewo nagakpɔe be ètsi nu dɔ o, negbe Fofowò si le ɣaɣlaƒe la ko. Ekema Fofowò si kpɔa nu le ɣaɣlaƒe la aɖo eteƒe na wò. 19 “Midzudzɔ kesinɔnuwo nu ƒoƒo ƒu na mia ɖokuiwo ɖe anyigba dzi,+ afi si agbagblaʋui kple ɣebia gblẽa nu le, eye fiafitɔwo dzea kpɔ va fia fi le. 20 Ke boŋ miƒo kesinɔnuwo nu ƒu na mia ɖokuiwo ɖe dziƒo,+ afi si agbagblaʋui alo ɣebia megblẽa nu le o,+ eye fiafitɔwo medzea kpɔ va fia fi le o. 21 Elabena afi si wò kesinɔnuwo le la, afi mae wò dzi hã anɔ. 22 “Ameti la ƒe akaɖie nye ŋku.+ Eya ta ne wò ŋku nɔa nu ɖeka ŋu* la, ekema wò ameti blibo la katã me akɔ. 23 Gake ne ŋku si biãa ŋu*+ le asiwò la, wò ameti blibo la katã me ado viviti. Ke ne kekeli si le mewò la nye viviti la, ekema viviti tsiɖitsiɖi ka gbegbee nye esi wòanye! 24 “Ame aɖeke mate ŋu anye kluvi na aƒetɔ eve o; elabena alé fu ɖeka, eye wòalɔ̃ evelia,+ alo alé ɖe ɖeka ŋu, eye wòado vlo evelia. Miate ŋu anye Mawu kple Kesinɔnuwo siaa ƒe kluviwo o.+ 25 “Esia tae mele egblɔm na mi be: Midzudzɔ dzimaɖitsitsi+ ɖe miaƒe agbewo* ŋu le nu si miaɖu alo nu si miano ŋuti, alo le miaƒe ŋutilãwo ŋu le nu si miado ŋuti.+ Ðe agbe* la mexɔ asi wu nuɖuɖu, eye ŋutilã la xɔ asi wu nudodo oa?+ 26 Milé ŋku ɖe dziƒoxewo ŋu miakpɔ;+ womeƒãa nu o, womeŋea nu o, eye womeƒoa nuwo nu ƒu ɖe avawo me hã o, ke mia Fofo si le dziƒo la nyia wo. Ðe miexɔ asi sãsãsã wu wo oa? 27 Mia dometɔ kae li, si ne ele dzimaɖi tsim la, wòate ŋu atsɔ abɔklugui* ɖeka akpe ɖe eƒe agbenɔƒe ŋu?+ 28 Azɔ hã, nu ka tae mietsia dzimaɖi ɖe nudodo ŋuti ɖo? Milé ŋku ɖe ale si dzogbenya siwo le gbedzi la tsinae ŋu kpɔ; womewɔa dɔ o, eye wometrea ɖeti hã o; 29 gake mele egblɔm na mi be le Salomo+ ƒe ŋutikɔkɔe la katã me gɔ̃ hã la, meɖo atsyɔ̃ kpɔ abe esiawo dometɔ ɖeka ene o. 30 Ke ne Mawu ɖoa atsyɔ̃ na gbe si le gbe me egbe, eye etsɔ ko woatsɔe aƒu gbe ɖe dzo me la, ɖe maɖo atsyɔ̃ na miawo ya geɖe wu oa, mi xɔseʋɛtɔwo? 31 Eya ta migatsi dzimaɖi+ gbeɖe agblɔ be: ‘Nu kae míaɖu?’ alo ‘Nu kae míano?’ alo ‘Nu kae míado?’+ hã o. 32 Elabena nu siawo katã yomee dukɔwo tina vevie. Gake mia Fofo si le dziƒo la nyae be nu siawo katã hiã mi. 33 “Eya ta miyi edzi mianɔ Fiaɖuƒe la kple Mawu ƒe dzɔdzɔenyenye dim gbã, eye woatsɔ nu bubu siawo katã akpe ɖe eŋuti na mi.+ 34 Esia ta migatsi dzimaɖi gbeɖe le etsɔ si gbɔna ŋu o,+ elabena etsɔ si gbɔna la kple eya ŋutɔ ƒe dzimaɖitsitsiwoe. Ŋkeke ɖe sia ɖe ƒe kuxiwo sɔ gbɔ nɛ.\n^ Alo, “ame dahewo.”\n^ Alo, “Wò lɔlɔ̃nu nava eme le dziƒo kple anyigba dzi.”\n^ Alo, “elabena womedzra wo ɖokuiwo ɖo o.”\n^ Egɔmeɖeɖe tẽe, “ŋku vɔ̃ɖi.”


Yehowa Meŋlɔa Esubɔlawo Be O\nMíaƒe haxɔsetɔ lɔlɔ̃tɔ:\nAbe ale si nènyae ene la, Biblia ƒe akpa gãtɔ ƒo nu tso amewo ŋu. Ame siawo dometɔ geɖe nye ŋutsu kple nyɔnu nuteƒewɔla siwo do go kuxi siwo ɖi esiwo me tom míele. Woƒe “seselelãmewo sɔ kple mía tɔwo.” (Yakobo 5:17) Xaxawo kple dzimaɖitsitsi ɖe fu na wo dometɔ aɖewo. Ƒometɔwo kple hati tadeagulawo ƒe nuwɔnawo gbã dzi na bubuwo hã vevie. Eye ɖewo hã ƒe dzitsinya wɔ fu wo le woƒe vodadawo ta.\nÐe kuxi siawo wɔe be blematɔ mawo trɔ megbe de Yehowa? Ao. Wo dometɔ geɖe nɔ ko abe hakpalaa ene, ame si do gbe ɖa be: “Metra mɔ abe alẽ búbu ene. Di wò subɔla, elabena nyemeŋlɔ wò sededewo be o.” (Psalmo 119:176) Ðe wò hã nèsena le ɖokuiwò me nenema?\nYehowa meŋlɔa esubɔla siwo tra mɔ tso alẽkpɔa me la be gbeɖe o. Ke boŋ edina be yeakpe ɖe wo ŋu woatrɔ ava ye gbɔ; zi geɖe la, ewɔa esia to hati tadeagulawo dzi. De ŋugble tso ale si Yehowa kpe ɖe esubɔla Hiob, ame si to nɔnɔme sesẽ geɖewo, abe gakuxiwo, eƒe ame veviwo ƒe ku, kple lãmesẽkuxi sesẽwo ene me ŋu kpɔ. Ame siwo wòle be woafa akɔ nɛ boŋue va tsɔ woƒe nyawo gbã dzi nɛ. Ke hã, metrɔ megbe de Yehowa o; togbɔ be eƒe nuŋububu mesɔ ɣeaɖewoɣi o hã. (Hiob 1:22; 2:10) Alekee Yehowa kpe ɖe Hiob ŋu wòɖɔ eƒe susu ɖo?\nMɔ siwo dzi Yehowa to kpe ɖe Hiob ŋu dometɔ ɖekae nye to haxɔsetɔ si ŋkɔe nye Elihu dzi. Elihu ɖo to nyuie se Hiob ƒe nyawo, eye esia ʋãe be wòaƒo nu. Nya kawoe wòagblɔ? Ðe wòahe nya ɖe Hiob ŋu alo ahe eƒe susu yi eƒe vodadawo dzi be ŋu nakpee wòatrɔ dzimea? Ðe wòabu eɖokui amedzɔdzɔe wu Hiob-a? Kura o! Mawu ƒe gbɔgbɔ ʋã Elihu wògblɔ be: “Ðeko mele abe wò ene le Mawu vavã la ŋkume; nye hã tsue wotsɔ mèm.” Azɔ ena kakaɖedzi Hiob be: “Mègana nye ŋɔdzi nalé wò o, eye nye nyawo megawu tsɔtsɔ na wò o.” (Hiob 33:6, 7) Elihu metsɔ eƒe nyawo gbã dzi na Hiob o, ke boŋ eɖo aɖaŋu nɛ hede dzi ƒo nɛ lɔlɔ̃tɔe.\nMíedi be míana nànya be taɖodzinu ma kee le míawo hã si esi míeta agbalẽ gbadza sia. Gbã la, míelé ŋku ɖe nu siwo na ame aɖewo dzudzɔ hadede kple hamea ŋu, eye míeɖo to se woƒe nyawo nyuie. (Lododowo 18:13) Emegbe míetrɔ ɖe Ŋɔŋlɔawo ŋu hedzro ale si Yehowa kpe ɖe esubɔlawo ŋu le blema esi woɖo nɔnɔme siawo tɔgbi me la me nyuie. Mlɔeba la, míenɔ te ɖe Ŋɔŋlɔawo me nudzɔdzɔ mawo kple egbegbe tɔwo dzi ta agbalẽ gbadza sia. Míetsɔ dzidzɔ le kpewòm be nàdzro agbalẽ gbadza sia me nyuie. Kakaɖedzi nènɔ asiwò be míelɔ̃ wò vevie.


“Ne miele nu ɖum alo miele nu nom alo miele dɔ aɖe wɔm la, miwɔ ye katã na Mawu ƒe kafukafu.”—KORINTOTƆWO I, 10:31.\n1, 2. Nukatae woate ŋu abu dzidzɔdonameɖokui nuwɔnawo be wonye “Mawu ƒe nunana,” gake nuxlɔ̃ame vevi kae Biblia na?\nESƆ be ame nadi be yeakpɔ gome le nuwɔna siwo naa wokpɔa dzidzɔ la me. Mía Mawu, Yehowa, dzidzɔtɔ la di be míase vivi na agbe, eyata ena nu gbogbo aɖewo, siwo ana míakpɔ dzidzɔ la mí. (Timoteo I, 1:11; 6:17) Fia nyanu Salomo ŋlɔ bena: ‘Medze sii bena, nu nyui aɖeke meli wu be, ame nakpɔ dzidzɔ, eye wòaɖu nu ano nu, eye wòanyo nɛ le eƒe agbagbadzedzewo katã me o. Elabena Mawu ƒe nunanae.’—Nyagblɔla 3:12, 13.\n2 Le nyateƒe me la, ame ƒe dzi dzea eme ne wòwɔ dɔ aɖe wu enu eye wòdzudzɔ be yeaɖi ɖe eme ahado dzidzɔ na ye ɖokui, vevietɔ le hadede tuameɖo me kple ƒometɔwo alo xɔlɔ̃wo. Esɔ be woabui be enye ‘Mawu ƒe nunana.’ Ke hã, alesi Wɔla na nu gbogbo aɖewo mí hena míaƒe zazã la mena mɔnukpɔkpɔ mí be míaƒo mía ɖokui ɖe dzidzɔdonameɖokui nuwɔnawo me megbemakpɔmakpɔe o. Biblia meda asi ɖe ahamumu, nutsuɖuɖu, kple agbegbegblẽnɔnɔ dzi o, ke boŋ exlɔ̃ nu mí be amesiwo wɔa nusiawo tɔgbe ‘manyi mawufiaɖuƒe la ƒe dome o.’—Korintotɔwo I, 6:9, 10; Lododowo 23:20, 21; Petro I, 4:1-4.\n3. Nukae akpe ɖe mía ŋu míanɔ ŋute le gbɔgbɔ me ahana Yehowa ƒe ŋkeke gã la nanɔ susu me na mí?\n3 Le ŋkeke mamlɛ sesẽ siawo me la, enye gbetɔame sesẽ fifia na Kristotɔwo wu ɣeyiɣi ɖesiaɖe be woanɔ xexe si gblẽ ŋutɔ me gake aɖɔ ŋu ɖo be yewomasrɔ̃ eme nuwɔna gbegblẽawo o. (Yohanes 17:15, 16) Abe alesi wogblɔe ɖii ene la, egbeŋkekea me tɔwo va zu “amesiwo lɔ̃a hadzedze wu esi woalɔ̃ Mawu” ale gbegbe be womele “xaxa gã” si gbɔna la ƒe dzesiwo kpɔm ‘dze sii’ o. (Timoteo II, 3:4, 5; Mateo 24:21, 37-39) Yesu xlɔ̃ nu eyomedzelawo be: “Mikpɔ mia ɖokui dzi nyuie, bena nutsuɖuɖu kple ahamumu kple dzimaɖitsitsi ɖe nuɖuɖu ŋu nagate miaƒe dzi ɖe to o, eye ŋkeke ma nagalili mi abe mɔ̃ ene o.” (Luka 21:34, 35) Esi míenye Mawu subɔlawo ta la, míeɖoe kplikpaa be míawɔ ɖe Yesu ƒe nuxlɔ̃amea dzi. Míawo míele abe ame mavɔ̃mawu siwo dome míele la ene o, ke boŋ míedzea agbagba vevie nɔa ŋute le gbɔgbɔ me henaa Yehowa ƒe ŋkeke gã la nɔa susu me na mí.—Zefanya 3:8; Luka 21:36.\n4. (a) Nukatae modzakaɖenu ɖɔʋuwo kpɔkpɔ sesẽ? (b) Nuxlɔ̃ame si dzi míedi be míawɔ ɖo kae dze le Efesotɔwo 5:15, 16?\n4 Asaƒoƒo na xexeame ƒe nuwɔna gbegblẽwo mele bɔbɔe kura o, elabena Abosam na wodzena nu nyoameŋuwoe, eye wobɔ ɖe afisiafi. Asaƒoƒo na wo gasesẽna gɔ̃ hã wu le modzakaɖenyawo gome. Le nyateƒe me la, ɖe wotrɔ asi le modzakaɖenuwɔna siwo le xexea me la dometɔ akpa gãtɔ ŋu ale gbegbe be wòahe ame ƒe susu ayi “ŋutilã ƒe nudzodzro” gbɔe. (Petro I, 2:11) Modzakaɖenuwɔna maɖɔʋuwo bɔ ɖe haho modzakaɖeƒewo, gake woate ŋu ato agbalẽwo, television, Internet, kple videowo dzi age ɖe míaƒe aƒewo me. Le susu sia ta la, Mawu ƒe Nya xlɔ̃ nu Kristotɔwo nunyatɔe be: “Mikpɔ nyuie be, miazɔ pɛpɛpɛ; menye abe numanyamanyatɔwo ene o, ke boŋ abe nunyalawo ene, amesiwo wɔa ɣeyiɣi la ŋuti dɔ blibo; elabena ŋkekeawo nye vɔ̃.” (Efesotɔwo 5:15, 16) Ne míewɔ nuxlɔ̃ame sia dzi pɛpɛpɛ ko hafi modzakaɖeɖe maɖɔʋuwo madzro mí, axɔ ɣeyiɣi le mía si, alo agblẽ mía kple Yehowa dome ƒomedodo me, ahakplɔ mí ayi tsɔtsrɔ̃ mee o!—Yakobo 1:14, 15.\n5. Nuka wɔwɔe hea dzidzɔkpɔkpɔ gãtɔ vɛ\n5 Esi dɔ geɖe le Kristotɔwo dzi ta la, eme kɔ be wosena le wo ɖokui me ɣeaɖewoɣi be yewoaɖe modzaka. Le nyateƒe me la, Nyagblɔla 3:4 gblɔ be “nukoɣi li” eye “ɣeɖuɣi li.” Esia fia be Biblia mebu modzakaɖeɖe be enye ɣeyiɣi gbegblẽ o. Gake ɖe wòle be modzakaɖeɖe nana ŋusẽ yeye naɖo mía ŋu, ke menye be wòade míaƒe gbɔgbɔmemenyenye afɔku me alo axɔ ɖe gbɔgbɔmedɔwo teƒe o. Kristotɔ tsitsiwo va de dzesii le agbe me be nusi hea dzidzɔkpɔkpɔ gãtɔ vɛ na amee nye nyuiwɔwɔ. Wotsɔa Yehowa ƒe lɔlɔ̃nu wɔwɔ ɖoa nɔƒe gbãtɔ le woƒe agbe me eye esia wɔwɔ naa ‘woƒe luʋɔwo kpɔa dzidzeme’ vavãtɔ le Yesu ƒe kɔkuti bɔbɔe la tsɔtsɔ me.—Mateo 11:29, 30; Dɔwɔwɔwo 20:35.\nModzakaɖeɖe si Sɔ Tiatia\n6, 7. Nukae ate ŋu akpe ɖe ŋuwò nànya ne modzakaɖeɖe aɖe sɔ alo mesɔ o?\n6 Aleke míawɔ anya ne modzakaɖeɖe aɖe sɔ na Kristotɔ? Dzilawo naa mɔfiame wo viwo, eye hamemegãwo naa kpekpeɖeŋu ne ehiã. Gake, le nyateƒe me la, mele be wòanye be ame bubuwoe agblɔ na mí be agbalẽ, sinima, fefe, ɣeɖuɖu, alo haƒoƒo aɖe mesɔ o, hafi míanya o. Paulo gblɔ be ‘amesiwo tsi eye wona hehe woƒe sidzenuwo te ŋu dea vovo nyui kple vɔ̃ dome.’ (Hebritɔwo 5:14; Korintotɔwo I, 14:20) Gɔmeɖosewo le Biblia me afia mɔ mí. Wò dzitsinya si nètsɔ Mawu ƒe Nya na hehee, akpe ɖe ŋuwò ne èɖo toe.—Timoteo I, 1:19.\n7 Yesu gblɔ be “ati ƒe tsetse wotsɔna dzea sii.” (Mateo 12:33) Ne kutsetse gbegblẽ siwo nye ŋutasẽnuwɔwɔ, agbegbegblẽnɔnɔ, alo gbɔgbɔyɔyɔ dze le modzakaɖenuwɔna aɖe me la, ele be míatsrii. Ne edea ame ƒe agbe alo lãmesẽ afɔku me, gblẽa ga na ame, ɖea dzi le ame ƒo, alo ɖiaa ame bubuwo nu la, ke eya hã mesɔ o. Apostolo Paulo na míenya be ne míaƒe nuwɔna de abi mía nɔviwo ƒe dzitsinya ŋu la, míewɔ nuvɔ̃. Eŋlɔ bena: “Ne miewɔ nuvɔ̃ ɖe mia nɔviwo ŋuti ale, eye miede abi woƒe dzitsinya, si gbɔdzɔ ŋuti la, ekema miewɔ nuvɔ̃ ɖe Kristo ŋuti. Eyata ne nuɖuɖu ɖia nɔvinye nu la, ekema nyemele lã ɖu ge gbeɖegbeɖe akpɔ o, bene nyemagaɖia nɔvinye nu o.”—Korintotɔwo I, 8:12, 13.\n8. Afɔku kawoe nɔa kɔmpiuta kple video dzi fefewo me?\n8 Kɔmpiuta dzi fefewo kple videowo yɔ fiasewo me fũ. Modzakaɖenuwɔna magblẽmagblẽ siwo doa nukokoe na ame henana woɖina ɖe eme la le wo dometɔ aɖewo me, gake zi geɖe la, nuwɔna siwo dzi Biblia meda asi ɖo o lae va le bɔbɔm ɖe wo me. Le nyateƒe me la, menye fefe dzro koe wòanye ne kɔmpiuta dzi fefe aɖe bia be woawɔ nuvevi ame ahawui le kɔmpiuta dzi, alo akpɔ gome le nuwɔna gblẽku maɖɔʋu aɖe me le kɔmpiuta dzi o! Yehowa lé fu “amesi lɔ̃a ŋutasẽnuwɔwɔ.” (Psalmo 11:5; Lododowo 3:31; Kolosetɔwo 3:5, 6) Eye ne fefe aɖe ƒãa ŋukeklẽ alo adãnuwɔwɔ ɖe mewò, nana nu tena ɖe dziwò, alo xɔa ɣiyiɣi si nàzã ɖe nu ɖɔʋuwo ŋu le asiwò la, ekema nyae be ele nu gblẽm le ye ŋu le gbɔgbɔ me eye nàwɔ asitɔtrɔ kaba.—Mateo 18:8, 9.\nModzaka Ðeɖe le Mɔ Ðɔʋuwo Nu\n9, 10. Nukawoe amesiwo ɖɔa ŋu ɖo la ate ŋu awɔ atsɔ aɖe modzakae?\n9 Ɣeaɖewoɣi la, Kristotɔwo biana be: “Modzakaɖenu kawoe sɔ hã? Modzakaɖenuwɔna siwo le xexeame la dometɔ akpa gãtɔ mesɔ kple Biblia ƒe dzidzenuwo o.” Ke hã modzakaɖenuwɔna ɖɔʋu siwo doa dzidzɔ na ame li nàkpɔ, ɖeko wòbia agbagbadzedze. Ebia nuŋububu kple ɖoɖowɔwɔ, vevietɔ le dzilawo gome. Ame geɖe kpɔe be ɖoɖo wɔwɔ akpɔ gome le modzakaɖenuwɔna aɖe me kple yewoƒe ƒomea me tɔwo ɖekae alo kple hamea me tɔwo la ɖea vi geɖe. Ƒuƒoƒo akpɔ gome le nane ɖuɖu me ɖekae le dziɖeɖi me aɖo dze tso ŋkekea me nudzɔdzɔwo ŋu alo aɖo dze le Biblia me nyati aɖe ŋu doa dzidzɔ na ame hetua ame ɖo. Woate ŋu awɔ ɖoɖo adi nane aɖaɖu le modzakaɖeƒe aɖe, akpɔ gome le kamedefefe nyui aɖe me, ayi lãwo kpɔƒe loo, alo teƒe dodzidzɔname aɖe. Modzakaɖeɖe ɖɔʋu siawo ate ŋu ahe dzidzɔ kple dzidzeme geɖe vɛ na ame.\n10 Hamemegã aɖe kple srɔ̃a siwo si vi etɔ̃ le gblɔ be: “Tso mía viawo ƒe ɖevime ke la, míena wokpɔa gome le afisi míaɖu mɔkekewo le la tiatia me. Ɣeaɖewoɣi la, míeɖea mɔ ɖeviawo dometɔ ɖesiaɖe kpea wo xɔlɔ̃ vevi aɖe si si nɔnɔme nyui le be woayi kpli mí, eye esia nana mɔkekea vivia wo nu ale gbegbe. Esiawo nyea ŋkeke vevi aɖewo siwo ɖeviawo maŋlɔ be akpɔ o. Le kpɔɖeŋu me, ɣeaɖewoɣi hã la, míekpea ƒomewo kple xɔlɔ̃wo tsoa hamea me vaa míaƒe aƒea mee. Míeɖaa nu ɖaɖuna le teƒe aɖe hekpɔa gome le modzakaɖefefewo me ɖekae. Míekua ʋu yia towo dzi ɖaɖia tsa le afima, eye míezãa ɣeyiɣi mawo tsɔ srɔ̃a nu tso Yehowa ƒe asinudɔwɔwɔwo ŋui.”\n11, 12. (a) Nukae nàte ŋu awɔ be ame bubuwo nanɔ wò modzakaɖeɖoɖowo me ɣeaɖewoɣi? (b) Ƒuƒoƒo kawo tɔgbee tsia susu me na ame geɖe?\n11 Ne ame ɖekaɖekawo alo ƒomewo le ɖoɖo wɔm ɖe modzakaɖeɖe ŋu la, ɖe woate ŋu ade ame bubuwo woƒe ɖoɖowo me ɣeaɖewoɣia? Ðewohĩ ame aɖe abe ahosi, amesi si srɔ̃ mele o, alo dzilaɖekɛ ƒome aɖe ene ahiã na dzideƒo. (Luka 14:12-14) Àte ŋu akpe hamea me tɔ yeye ʋɛ aɖewo hã, gake àkpɔ nyuie be kpɔɖeŋu nyui maɖola aɖeke manɔ ƒuƒoƒoa me ahayi ŋusẽ gbegblẽ kpɔ ge ɖe ame susɔeawo dzi o. (Timoteo II, 2:20, 21) Ne manya wɔ be ame aɖe si ŋu ŋusẽ mele o nayi kpli mi o la, ɖewohĩ miate ŋu awɔ ɖoɖoa aɖa nane atsɔ ayi egbɔe aɖaɖu kplii le eƒe aƒe me.—Hebritɔwo 13:1, 2.\n12 Ƒuƒoƒo akpɔ gome le nu kpokploe aɖe ɖuɖu me ɖekae, aɖo to ase nuteƒekpɔkpɔwo tso alesi amewo wɔ va zu Kristotɔwo ŋu, kpakple nusiwo kpe ɖe wo ŋu wolé nuteƒewɔwɔ me ɖe asi na Mawu sese nyea nuwɔna siwo tsia susu me na ame geɖe eye wòdoa ŋusẽ wo. Woate ŋu ado dzeɖoɖowo ɖa tso Biblia me nyatiwo ŋu, siwo ŋu ƒuƒoƒoa me tɔwo katã kpakple ɖeviwo siaa ate ŋu ɖo dze le. Dzeɖoɖo siawo ate ŋu aɖe vi ahade dzi ƒo na amesiame, evɔ womawɔe le mɔ si ado ŋukpe ame alo ana woase le ame ɖokui me be yemele ɖeke me o nu o.\n13. Aleke Yesu kple Paulo ɖo kpɔɖeŋu nyui aɖe ɖi le amedzrowɔwɔ kple amedzro nyenye ŋui?\n13 Yesu ɖo kpɔɖeŋu nyui aɖe ɖi le amedzrowɔwɔ kple amedzro nyenye ŋuti. Ezãna ɣeyiɣi siawo tsɔ ƒoa nu tsoa gbɔgbɔmenuwo ŋu ɣesiaɣi. (Luka 5:27-39; 10:42; 19:1-10; 24:28-32) Eƒe nusrɔ̃la gbãtɔwo srɔ̃ eƒe kpɔɖeŋua. (Dɔwɔwɔwo 2:46, 47) Apostolo Paulo ŋlɔ bena: “Ele dzroyem vevie bena, makpɔ mi ɖa, bene matsɔ gbɔgbɔ me nunana aɖe ana mi, ne wòado ŋusẽ mi; eya nye bene, woafa akɔ nam le mia dome le xɔse, si nye mía kple mia tɔ siaa la me.” (Romatɔwo 1:11, 12) Nenema kee wòle be míaƒe hadedewo naʋu mɔnukpɔkpɔ hena dzeɖoɖo kpakple na dzidedeƒo na ame nɔewo ɖi.—Romatɔwo 12:13; 15:1, 2.\nŊkuɖodzinya Kple Nuxlɔ̃amenya Aɖewo\n14. Nukatae manyo be woakpe ame geɖe fũ akpa ava modzakaɖewɔnawo wɔƒee o?\n14 Manyo be amesiwo woakpe va modzakaɖewɔna aɖe wɔƒe la nasɔ gbɔ fũ akpa o, elabena ŋkuléle ɖe nuwo ŋu le ƒuƒoƒo gã mawo tɔgbe me sesẽna zi geɖe. Le ɣeyiɣi si madze gbɔgbɔmedɔwo wɔɣi dzi o la, ƒome ʋɛ aɖewo ate ŋu awɔ ɖoɖo adi nanewo aɖaɖu ɖekae le modzakaɖeƒe aɖe, alo akpɔ gome le kamedefefe aɖe si me hoʋiʋli manɔ fũ o me. Ne hamemegã, subɔsubɔdɔwɔla, alo ame tsitsi bubu aɖewo le wo dome la, wonyea ŋusẽkpɔɖeamedzi nyui, si nana be wɔnaa gatua ame ɖo wu.\n15. Nukata wòle be amesi kpe amewo va hadome wɔna aɖe wɔƒee la nalé ŋku ɖe nuwo ŋu nyuie le wɔnaa wɔƒe?\n15 Le hadomewɔnawo wɔƒe la, mele be ɖoɖoa wɔlawo naŋe aɖaba aƒu alesi wòhiãe be woalé ŋku ɖe nuwo ŋu nyuie la dzi o. Togbɔ be adzɔ dzi na wò be yeana yeƒe amedzroawo nakpɔ dzidzɔ hã, ɖe mate ɖe dziwò ŋutɔ ne èva se be esi yemete ŋu lé ŋku ɖe nanewo ŋu nyuie o ta nane dzɔ le wò aƒea me si ɖia ame aɖe nu oa? De ŋugble le gɔmeɖose si le Mose V, 22:8 ŋu kpɔ. Wobia tso Israel-vi si tu xɔ yeye si be wòatɔ kpɔ ɖe xɔa ta, afisi wodoa dzidzɔ na amedzrowo le zi geɖe la ŋu. Ðe susu ka ta? “Bena ame aɖeke magage le edzi, eye nana wò aƒe naɖe hlɔ̃fe o.” Nenema ke wòle be nàwɔ ɖoɖo—si manye mɔxeɖenu si gbɔ eme o—atsɔ akpɔ wò amedzroawo tae be woagage ɖe ŋutilã kple gbɔgbɔ me fɔku aɖeke me o.\n16. Aleke wòle be woaɖɔ ŋu ɖo nenye be woazã aha sesẽ le kplɔ̃ɖoƒe aɖee?\n16 Ne woana aha sesẽwo vavalawo la, ele be woawɔe le ŋuɖɔɖo blibo me. Kplɔ̃ɖola Kristotɔ geɖe danɛ kpɔ nenye be woate ŋu alé ŋku ɖe amekpekpeawo ŋu anya aha si nom wole kple agbɔsɔsɔ si nom wole ŋu ko hafi wonaa aha sesẽ le teƒea. Mele be woaɖe mɔ naneke naɖia amewo nu alo ate wo kpɔ woayi wo ɖokui ƒo ge ɖe aha geɖe nono me o. (Efesotɔwo 5:18, 19) Le susu vovovowo ta la, amekpekpe aɖewo aɖoe be yewomade nu aha sesẽ aɖeke me o. Le dukɔ geɖe me la, se li be ɖeviwo naxɔ ƒe aɖe hafi ano aha sesẽ, eye ele be Kristotɔwo naɖo to Kaisaro ƒe sewo, ne edze abe wosesẽ akpa hã.—Romatɔwo 13:5.\n17. (a) Ne woaƒo ha le hadomewɔna aɖe me la, nukatae wòle vevie be ɖoɖoa wɔla natia ha siwo woaƒo la nyuie? (b) Ne woaɖu ɣe le wɔna aɖe me la, aleke wòle be woaɖɔ ŋu ɖoe?\n17 Ele be amedzrowɔlaa nakpɔ egbɔ be haƒoƒo, ɣeɖuɖu, alo modzakaɖenuwɔna ɖesiaɖe si ayi edzi le teƒea sɔ ɖe Kristotɔwo ƒe gɔmeɖosewo nu. Amesiame kple haƒoƒo si wòdina, eye haƒoƒo hamehamewo li fũ. Ke hã, haƒoƒo siwo li egbea la dometɔ geɖe doa aglãdzedze, agbegbegblẽnɔnɔ, kple ŋutasẽnuwɔwɔ ɖe ŋgɔ. Eyata ehiã be míatia wo me. Mehiã kokoko be haƒoƒo aɖe nanye esi woƒo wòle bɔkɔɔ hafi woagblɔ be enyo o, ke hã mele be wòanye haƒoƒo si nyɔa gbɔdɔdɔ ƒe dzodzro ɖe ame me, alo esi me nya madzetowo le, siwo ɖina sesĩe la o. Kpɔ egbɔ be yemagblẽ ha siwo miaƒo la tiatia ɖe ame aɖe si mese nuwo gɔme henya nusita mele be woaƒo ha wòaɖi sesĩe akpa o la si me o. Edze ƒã be ɣeɖuɖu siwo me wodaa alime heʋuʋua no kple kpe le tsɔ nyɔa gbɔdɔdɔ ƒe dzodzro ɖe ame mee la masɔ na Kristotɔwo kura o.—Timoteo I, 2:8-10.\n18. Aleke dzilawo ate ŋu akpɔ wo viwo ta to ŋkuléle ɖe hadomewɔna siwo wɔƒe wodena ŋu mee?\n18 Ne wokpe ɖeviwo na hadomewɔna aɖe la, ele be dzila Kristotɔwo nanya nusiwo ayi edzi le teƒea, eye zi geɖe la, nunya anɔ eme be woayi kpli wo. Nublanuitɔe la, dzila aɖewo ɖe mɔ wo viwo de kplɔ̃ɖoƒe siwo me ame aɖeke ƒe ŋku menɔ ɖeviawo ŋu le o, si wɔe be woble ɖeviawo dometɔ geɖe de agbegbegblẽnɔnɔ alo nuwɔna gbegblẽ bubuwo me. (Efesotɔwo 6:1-4) Ne ƒewuiviwo le dodom le ƒewuiwo me, eye woɖee fia be yewoate ŋu awɔ nyametsotso nyuiwo hã la, egahiã kokoko be woakpe ɖe wo ŋu “[woasi] le ɖekakpuinyenye ƒe nudzodzrowo nu.”—Timoteo II, 2:22.\n19. Nyateƒenya kae akpe ɖe mía ŋu míaƒe susu nanɔ nusi wòle be ‘míadi gbãgbiagbã’ ŋu?\n19 Dzidzɔ dodo na ame ɖokui alo modzaka ɖeɖe le mɔ ɖɔʋuwo nu ɣeaɖewoɣi te ŋu doa ŋusẽ ame henana agbea gavivina vie wu. Yehowa mexe mɔ ɖe dzidzɔkpɔkpɔ sia nu na mí o, ke hã míenya le nyateƒe me be menye modzakaɖenuwɔna siawoe kpena ɖe mía ŋu míedzraa gbɔgbɔmekesinɔnuwo ɖo ɖe dziƒo o. (Mateo 6:19-21) Yesu kpe ɖe eƒe nusrɔ̃lawo ŋu wose egɔme be ‘Mawu fiaɖuƒe la kple Eƒe dzɔdzɔenyenye didi gbãgbiagbãe’ nye nu vevitɔ le agbe me, ke menye nusi míaɖu, nusi míano, alo nusi míado, siwo ‘ŋu amewo tsia dzi ɖo vevie’ lae o.—Mateo 6:31-34.\n20. Nu nyui kawoe Yehowa subɔla wɔnuteƒewo ate ŋu akpɔ mɔ na tso Nunala Gã la gbɔ?\n20 Ẽ, míeɖale ‘nu ɖum alo le nu nom alo le dɔ aɖe wɔm’ o, míate ŋu awɔ “ye katã na Mawu ƒe kafukafu” ahada akpe na Nunala Gã la be ena nu nyuiwo mí be míazã le mɔ ɖɔʋuwo nu. (Korintotɔwo I, 10:31) Le Yehowa ƒe Paradiso si gbɔna kpuie me la, mɔnukpɔkpɔ si nuwuwu meli na o asu mía si be mía kple amesiwo katã wɔna ɖe eƒe nudidi dzɔdzɔewo dzi míaƒo ƒu le hadede tuameɖowo me ase vivi na eƒe dɔmenyonyo bliboe.—Psalmo 145:16; Yesaya 25:6; Korintotɔwo II, 7:1.\n• Nukatae wòsesẽ egbea be Kristotɔwo nakpɔ modzakaɖenu siwo sɔ?\n• Modzakaɖeɖe ƒomevi siwo tu Kristotɔwo ƒe ƒomewo ɖo la dometɔ aɖewoe nye ka?\n• Ne míele gome kpɔm le modzakaɖeɖe siwo sɔ me la, ŋkuɖodzinya kple nuxlɔ̃amenya kawoe mele be míaŋlɔ be o?\nTia modzakaɖeɖe si me nuwɔna ɖɔʋuwo le\nModzakaɖeɖe ka ƒomeviwoe Kristotɔwo tsrina?\nƉoe Ɖe Amewo Ɖoe Ɖe Amewo Modzakaɖeɖe Nyui Si Naa Dzidzeme Ame\nw06 3/1 axa 17-21


Esi Dami xɔ ƒe ade la, ʋukametetedɔ wu fofoa. Derrick xɔ ƒe asieke esi dzidɔ wu fofoa. Esi azigolomekansa ɖe fu na Jeannie dada wu ƒe ɖeka la, eku esi Jeannie xɔ ƒe adre pɛ ko. *\nÐevi etɔ̃ siawo metsi hafi ame vevi aɖe ku na wo o. Ðe nu sia tɔgbi dzɔ ɖe dziwò kpɔa? Ne nenemae la, ke nyati sia ate ŋu akpe ɖe ŋuwò nànɔ te ɖe wò ame vevia ƒe ku nu. * Gbã la, na míade ŋugble le nu siwo wòle be míanya tso nuxaxa ŋu la ŋu.\nAle si amewo xaa nui la le vovovo. Esia fia be ame sia ame kple ale si wòxaa nui ne ku dzɔ ɖe edzi. Agbalẽ aɖe (Helping Teens Cope With Death) gblɔ be: “Mɔ ɖeka aɖe koŋ meli si dzi míetona nɔa te ɖe míaƒe ame aɖe ƒe ku nu o.” Nu vevitɔ si nàwɔ koe nye be mègatsi wò nuxaxa nu madzemadzee o. Nu ka tae? Elabena . . .\nAme ɖokui dzi zizi be woagaxa nu o ate ŋu agblẽ nu. Jeannie si ŋu nya míegblɔ le gɔmedzedzea me gblɔ be: “Mesusu be ele be manɔ te sesĩe le nɔvinyenyɔnuvia ta, eya ta mezi nye nuxaxawo dzi. Va se ɖe fifia gɔ̃ hã, megazia nye vevesesewo dzi kokoko, gake esia menyo o.”\nEŋunyalawo da asi ɖe eƒe nyaa dzi. Agbalẽ aɖe (The Grieving Teen) gblɔ be: “Ne ame gbe nuƒoƒo tso nu si le fu ɖem nɛ ŋu la mefia be maƒo nu tso eŋu gbeɖe o. [Seselelãme] mawo atrɔ ava le ɣeyiɣi si me mèle mɔ kpɔm nɛ o eye ana nàva nɔ dziku dom kabakaba alo anɔ dɔ lém.” Nuxaxa dzi zizi ate ŋu ana ame nava nɔ aha geɖe nom alo anɔ atike muamewo zãm atsɔ anɔ vevesesea nu tsim.\nNuxaxa ate ŋu ana ame natɔtɔ. Le kpɔɖeŋu me, amewo doa dziku ɖe ame si ku la ŋu be “egblẽ” yewo ɖi. Ame bubuwo hã bua fɔ Mawu be ɖe wòle be wòaxe mɔ be amea nagaku o hafi. Ame geɖe siwo xaa nu la bua fɔ wo ɖokuiwo le nu si wowɔ ɖe ame si kua ŋu alo nya si wogblɔ ɖe eŋu le esi fifia womagate ŋu awɔ naneke le eŋu o ta.\nEdze ƒãa be ate ŋu asesẽ be míase nuxaxa gɔme. Aleke nàwɔ akpɔ gbɔdzɔe ahayi agbea dzi?\nƑo nu tso eŋu na ame aɖe. Ðewohĩ awɔ na wò be yeaɖe ye ɖokui ɖe aga le ɣeyiɣi sesẽ siawo me. Gake ne ègblɔ wò dzimenyawo na wò ƒometɔ alo xɔ̃wò aɖe la, ate ŋu akpe ɖe ŋuwò nànɔ te ɖe wò nuxaxawo nu be woagawu tsɔtsɔ na wò o.—Biblia ƒe mɔfiame: Lododowo 18:24.\nŊlɔ wo ɖi. Ŋlɔ nu tso dziwòla si ku la ŋu. Le kpɔɖeŋu me, nu kawoe dzɔa dzi na wò tso eŋu si dzi nèɖoa ŋkui? Ŋlɔ nu nyui mawo ɖi. Eƒe nɔnɔme nyui mawo dometɔ kae nàdi be yeasrɔ̃ le wò agbe me?\nLe kpɔɖeŋu me, ne susu manyomanyowo le fu ɖem na wò, abe nya manyomanyo aɖe si nègblɔ ɖe dziwòlaa ŋu hafi wòku ene la, ŋlɔ wò seselelãmewo ɖi eye nàŋlɔ nu si ta nèle sesem le ɖokuiwò me nenema hã ɖi. Le kpɔɖeŋu me, àte ŋu aŋlɔ be “etena ɖe dzinye be le ŋkeke si do ŋgɔ na fofonye ƒe ku la, meʋli nya kplii.”\nAzɔ kpɔe ɖa be asɔ be nànɔ fɔ bum ɖokuiwò hã? Agbalẽ aɖe (The Grieving Teen) gblɔ be: “Màte ŋu abu fɔ ɖokuiwò be madzɔ gbeɖe be yeawɔ nane si tae yeaɖe kuku ɖo o. Masɔ be woasusu gbeɖe be mele be ame nagblɔ nya aɖe alo awɔ nane si ta wòava ɖe kuku ɖo o.”—Biblia ƒe mɔfiame: Hiob 10:1.\nLé be na ɖokuiwò. Dɔ alɔ̃ nyuie, de kame edziedzi, ɖu nu si me amenyinu le. Ne medzro wò be yeaɖu nu o la, ke ɖu numeɖenu siwo me amenyinu le le ŋkeke bliboa me tsɔ wu be nàɖu nu kpekpe, wɔ esia va se ɖe esime wòadzro wò be yeaɖu nu. Mègatsi wò nuxaxa nu kple nuɖuɖu siwo me amenyinu mele o alo anɔ aha muame nom o, ɖeko wòagblẽ nyaa ɖe edzi.\nDo gbe ɖa na Mawu. Biblia gblɔ be: “Dro wò agba ɖe Yehowa dzi, ekema alé wò ɖe te.” (Psalmo 55:22) Menye ɖeko gbedodoɖa nana ame ƒe susu dzea akɔ anyi ko o. Enye nuƒoƒo kple Mawu, “ame si faa akɔ na mí le míaƒe tetekpɔwo katã me.”—2 Korintotɔwo 1:3, 4.\nMɔ aɖe si dzi Mawu tona faa akɔ na ame siwo le nu xam lae nye to eƒe Nya, Biblia la dzi. Ðe manyo be nàdzro nu si Biblia fia tso nɔnɔme si me ame kukuwo le kple tsitretsitsimɔkpɔkpɔa ŋu me oa *?—Biblia ƒe mɔfiame: Psalmo 94:19.\n^ mm. 4 Àte ŋu axlẽ nu tso nu si dzɔ ɖe Dami, Derrick kple Jeannie dzi le nyati si kplɔ esia ɖo la me.\n^ mm. 5 Togbɔ be nyati sia ƒo nu tso ame dzila ƒe ku ŋu hã la, mɔfiame siawo ate ŋu akpe ɖe ame ŋu ne ame nɔvi alo ame xɔlɔ̃ ku.\n^ mm. 19 Kpɔ Gbetakpɔxɔ No. 3 2016, axa 3-8. Àte ŋu awɔ eƒe kɔpi le www.jw.org femaxee. Àkpɔe le AGBALẼWO.\n“Xɔlɔ̃ aɖewo kuna ɖe ame ŋu wu ame nɔvi gɔ̃ hã.”—Lododowo 18:24.\n“Maƒo nu le nye vevesese helĩhelĩ la ta!”—Hiob 10:1.\n“Ne metsi dzodzodzoe akpa la, [Mawu faa] akɔ nam henana mekpɔa gbɔdzɔe.”—Psalmo 94:19.\nÀTE ŊU AKPE ÐE AME BUBUWO ŊU\n“Yehowa Ðasefowoe nye kple nye ƒomea míenye, eye ƒe ʋɛ aɖewoe nye esi va yi la, kansa wu ɖevi eve aɖewo siwo míenya la dada. Ðeka xɔ ƒe ade eye evelia xɔ ƒe etɔ̃, ƒe siawoe nye kple nɔvinyenyɔnu míexɔ esi mía fofo ku anɔ ƒe 17 enye esia.\n“Nye kple nɔnye, nɔvinyenyɔnuvi kpakple nɔvinyeŋutsu míeɖoe be míakpe ɖe ƒome sia ŋu. Míekpea wo vaa míaƒe aƒe me. Míeɖea mɔ na wo be woagblɔ nya sia nya si le wo si. Míenɔa wo gbɔ wɔa nu sia nu si wodi be míawɔ na yewo la na wo, ne ahiã be míafe kpli wo, aɖo to wo alo axlɔ̃ nu wo gɔ̃ hã.\n“Ame dzila ƒe ku vena ale gbegbe be womate ŋu aŋlɔe be gbeɖe o. Anɔ eme be wò vevesesewo aɖiɖi ya, gake màte ŋu aŋlɔe be o. Menya nuxaxa si gbegbe me tom ƒome ma le, eye esia tae wòdzɔ dzi nam be míaƒe ƒomea te ŋu kpe ɖe wo ŋu. Esia kpe ɖe mía ŋu be míete ŋu te ɖe ƒome ma ŋu eye míawo ŋutɔwo hã míeva nɔ kplikplikpli wu.”—Dami.\nƉoe Ɖe Amewo Ɖoe Ɖe Amewo Ne Dziwòla Aɖe Ku


“Egbea la, míesenɛ le mía ɖokui me be míele agbe . . . le ahomya sesẽ aɖe si nye afɔku, si tɔgbe medzɔ kpɔ o la titina.”—“La Repubblica” nyadzɔdzɔgbalẽ, Rome, Italy.\nŊƆDZINUWƆLAWO ƒe ŋɔdzinu siwo wowɔ ɖe New York City kple Washington, D.C. ŋu, le ƒe si va yi me, na be ame geɖe ŋutɔ va le vɔvɔ̃m ɖe ameƒomea ƒe etsɔme ŋu. Woɖe television dzi nukpɔkpɔ ku ɖe Xɔ Kɔkɔ Eve siwo nɔ bibim—tsɔ kpe ɖe nɔnɔme wɔnublanui si me agbetsilawo nɔ—ŋu fia zi gbɔ zi geɖe. Nukpɔkpɔ siawo doa nuxaxa na amewo le xexeame godoo. Tsɔ kpe ɖe nuxaxa ma ŋu la, amewo va le sesem le wo ɖokui me be xexeame ɖo ɣeɣiɣi sesẽ aɖe me azɔ. Alea wòle nyateƒea?\nAʋa dzɔ tso September 11, 2001, me. Eteƒe medidi o, dukɔ siwo menyina tsã o va wɔ ɖeka be woaɖe ŋɔdzinuwɔnawo ɖa. Kpuie ko la, amesiwo ku kple nusiwo dome gblẽ la sɔ gbɔ ale gbegbe. Gake ɖewohĩ tɔtrɔ aɖe si ɖe dzesi wu le ame geɖe gome le xexeame katãe nye dediemanɔmanɔ, kple alesi wosenɛ le wo ɖokui me be ame aɖeke mele dedie ŋutɔŋutɔ le afi aɖeke o.\nXexeame dziɖulawo kpɔe be yewole go dom kuxi gãwo. Nyadzɔdzɔŋlɔlawo kple nyadzɔdzɔgblɔlawo dea ŋugble le alesi woate ŋu axe mɔ ɖe ŋɔdzinuwɔnawo nu be magakeke ta abe dzobibi ene o, esi wòdze abe koɖoɖo kple zazɛ̃nyahehe—siwo nye fukpekpe siwo dze abe ame aɖeke mate ŋu aɖe ɖa o ene—gbɔe wòtsona ta. Madzɔmadzɔnyenye bɔ ɖe xexeame ale gbegbe be nusianu ate ŋu ahe ʋunyaʋunyawɔwɔ vɛ bɔbɔe. Ame ɖesiaɖe kloe bua eŋu nenye be woava ɖe kuxi siwo ɖea fu na amewo ɖa gbaɖegbe. Ðe aʋawɔwɔ—tsɔ kpe ɖe nɔnɔme wɔnublanui, ku, kple nusiwo wògblẽna ŋu—nu ava yi gbaɖegbea?\nAme miliɔn nanewo trɔna ɖe mawusubɔsubɔha xɔŋkɔwo ŋu hena biabia siawo ŋu ɖoɖo. Gake bubuwo kea ɖi. Ke wò ya ɖe? Ðe nèbui be subɔsubɔhakplɔlawo ate ŋu aɖo biabia mawo ŋua? Eye ɖe woƒe gbedodoɖawo ate ŋu ahe ŋutifafa vɛ nyateƒea?\nƉoe Ɖe Amewo Ɖoe Ɖe Amewo Ðe Mɔkpɔkpɔ na Ŋutifafa Le Bubuma?\ng02 11/8 axa 19


Psalmowo 135 | Biblia Le Internet Dzi | Xexe Yeye Gɔmeɖeɖe\nMikafu Yah elabe elolo\nDzesiwo kple nukunuwo ɖe Egipte ŋu (8, 9)\n“Wò ŋkɔ li ɖaa tegbee” (13)\nLegba siwo me agbe mele o (15-18)\n135 Mikafu Yah!* Mikafu Yehowa ƒe ŋkɔ;Oo, mi Yehowa subɔlawo, mikafui,+ 2 Mi ame siwo tsia tsitre ɖe Yehowa ƒe aƒe la me,Ðe mía Mawu ƒe aƒe la ƒe xɔxɔnuwo.+ 3 Mikafu Yah, elabena Yehowa nyo ale gbegbe.+ Midzi kafukafuha* na eƒe ŋkɔ, elabena evivina. 4 Elabena Yah tia Yakob na eɖokui,Etia Israel, be wòanye yeƒe nunɔamesi tɔxɛ.*+ 5 Elabena menyae nyuie be Yehowa lolo;Mía Aƒetɔ la ƒo mawu bubuwo katã ta.+ 6 Nu sia nu si dze Yehowa ŋu wòbe yeawɔ la, ewɔnɛ,+Le dziƒo kple anyigba, le atsiaƒuwo kple tɔ goglowo katã me. 7 Enana alilikpowo* tsoa anyigba ƒe mlɔenuwo yia dzi;Ewɔa dzikedzo na tsidzadza;*Ekplɔa ya donɛ tso eƒe nudzraɖoƒewo.+ 8 Eya, ame si wu Egipte ƒe ŋgɔgbeviwo,Amegbetɔwo kple lãwo siaa.+ 9 Oo Egipte, eɖo dzesiwo kple nukunuwo ɖe mewò,+Ðe Farao kple eƒe subɔviwo katã ŋu.+ 10 Eya, ame si da nu dukɔ geɖewo ƒu anyi,+Eye wòwu fia sesẽwo+ 11 —Amori-fia Sihon+Kple Basan-fia Og,+Eye wòtsrɔ̃ Kanaan fiaɖuƒewo katã. 12 Etsɔ woƒe anyigba wɔ domenyinui,Etsɔe wɔ domenyinu na eƒe dukɔ Israel.+ 13 Oo Yehowa, wò ŋkɔ li ɖaa tegbee. Oo Yehowa, woaɖo ŋku wò gãnyenye* dzi tso dzidzime yi dzidzime.+ 14 Elabena Yehowa aʋli eƒe dukɔ la ta,*+Eye eƒe dɔme atrɔ* ɖe esubɔlawo ŋu.+ 15 Dukɔwo ƒe legbawo nye klosalo kple sika,Amegbetɔ ƒe asinudɔwɔwɔ wonye.+ 16 Nu li na wo, gake womeƒoa nu o;+Ŋku li na wo, gake womekpɔa nu o; 17 To li na wo, gake womesea nu o. Eye gbɔgbɔ aɖeke hã mele woƒe nu me o.+ 18 Ame siwo wɔa wo la anɔ abe woawo ke ene,+Nenema kee nye ame siwo katã ɖoa dzi ɖe wo ŋu la hã.+ 19 Oo Israel ƒe aƒe, mikafu Yehowa. Oo Aron ƒe aƒe, mikafu Yehowa. 20 Oo Lewi ƒe aƒe, mikafu Yehowa.+ Mi ame siwo vɔ̃a Yehowa, mikafu Yehowa. 21 Woakafu Yehowa tso Zion,+Eya, ame si le Yerusalem.+ Mikafu Yah!+\n^ Alo, “ŋkɔ.” Egɔmeɖeɖe tẽe, “ŋkuɖodzi.”\n^ Alo, “axɔ eƒe dukɔ ƒe nya ɖe akɔ.”\n^ Alo, “wòatrɔ susu.”


GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Ga German Greenlandic Hiligaynon Hungarian Igbo Indonesian Italian Japanese Korean Lithuanian Malagasy Malayalam Mizo Papiamento (Curaçao) Portuguese Romanian Setswana Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\n“Dunyahehe mete ŋu na amewo dome ƒomedodo ɖɔ ɖo o. Ŋutete mele esi be wòaɖɔ agbenyuinɔnɔ ƒe dzidzenuwo ɖo o. Dziɖuɖuɖoɖo nyuitɔ kekeake mate ŋu agbugbɔ alesi wobua zɔzɔ do ŋgɔ na srɔ̃ɖeɖe tsã alo srɔ̃ɖeɖe aɖo eteƒe, wòana vifofowo natsɔ ɖe le eme na wo viwo o, wòagbugbɔ fuléle vɔ̃ alo dzitsinya ƒe fɔbubu ame aɖo eteƒe abe alesi wònɔ tsã ene o . . . Se mate ŋu aɖe kuxi akpa gãtɔ siwo ɖea fu na mí le agbenyuimanɔmanɔ ta la ɖa o.”\nÀLƆ̃ ɖe ŋutsu aɖe si wɔa kpekpeɖeŋudɔ aɖe na United States dziɖuɖua tsã ƒe nya mawo dzia? Ne nenemae la, ke nukae nye kuxi gbogbo siwo ŋukeklẽ, ame malɔ̃malɔ̃ si le ƒomewo me, agbeblibanɔnɔ, manyamanya, kple nɔnɔme gbegblẽ bubu siwo le nu gblẽm le ameƒomea ƒe ƒomedodo ŋu hena vɛ la gbɔ kpɔnu? Ame aɖewo susu be egbɔkpɔnu aɖeke meli o, eyata woyia woƒe gbesiagbegbenɔnɔ dzi alesi woate ŋui. Bubuwo le mɔ kpɔm be gbeɖeka dziɖula tagbɔɖaɖɛtɔ ŋusẽ nyui kpɔɖeamedzila aɖe, alo subɔsubɔhakplɔla aɖe gɔ̃ hã ava eye wòakplɔ amewo le mɔ nyuitɔ nu.\nLe nyateƒe me, ƒe akpe evee nye si va yi la, amewo di be yewoalé Yesu Kristo aɖo fiae elabena wokpɔe dze sii be Mawue dɔe ɖa eyata edze anye dziɖula nyui aɖe. Gake esi Yesu de dzesi nusi nɔ woƒe susu me la, ewɔ kaba hesi le wo gbɔ. (Yohanes 6:14, 15) Egblɔ na Roma dziɖula aɖe emegbe be: “Nye fiaɖuƒe metso xexe sia me o.” (Yohanes 18:36) Gake egbea la, ame ʋɛ aɖewo koe te ŋu tsoa nya me abe alesi Yesu wɔe ene—subɔsubɔhaŋgɔnɔla siwo gblɔna be eyomedzelawoe yewonye gɔ̃ hã mete ŋui o. Wo dometɔ aɖewo tee kpɔ be yewoana xexe sia nanyo wu, esime wodze agbagba be yewoakpɔ ŋusẽ ɖe dziɖulawo dzi alo woa ŋutɔwo nɔ dziɖuɖunɔƒewo. Míate ŋu akpɔ esia ne míelé ŋku ɖe ƒe 1960 kple 1970-awo me nudzɔdzɔwo ŋu.\nSubɔsubɔhawo ƒe Agbagbadzedze be Yewoaɖɔ Xexeame Ðo\nLe ƒe 1960-awo ƒe nuwuwu la, mawunyaŋununyala aɖewo siwo tso Latin-Amerika dukɔ aɖewo me tso be yewoaʋli ame dahewo kple amesiwo wote ɖe anyi ta. Be woate ŋu awɔ esia la, woto ablɔɖenana ƒe mawuŋunufiafia vɛ, nufiafia si me woƒoa nu tso Yesu ŋu le be menye Biblia ƒe nukpɔsusu nu koe wònye ɖela le o ke boŋ be enyee le dunyahehe kple le ganyawo gome hã. Le United States la, sɔlemeha ŋgɔnɔla aɖewo siwo va tsi dzi vevie le alesi agbenyuinɔnɔ ƒe dzidzenuwo le gbegblẽm ta la va ɖo habɔbɔ aɖe si woyɔna be Agbenyuinɔnɔ Dzidela Gbogbotɔ. Habɔbɔa ƒe taɖodzinue nye be yeakpɔ egbɔ be amesiwo awɔ ƒomegbenɔnɔ ŋuti se nyuiwo nanɔ dziɖuɖunɔƒewo. Nenema ke ƒuƒoƒo aɖewo dze agbagba le Moslem-dukɔ geɖe me be yewoatsi nufitifitiwɔwɔ kple nugbɔmewɔwɔ nu to dzidede ƒo na amewo be woalé Koran ƒe sewo me ɖe asi sesĩe me.\nÐe nèxɔe se be nuwo nyo wu le xexeame le agbagbadzedze mawo taa? Ne míagblɔe gbadzaa la, kpeɖodziwo ɖee fia be agbenyuinɔnɔ ƒe dzidzenuwo le gbegblẽm ɖe edzi, kesinɔtɔwo le ho kpɔm ɖe edzi eye ame dahewo hã le ahe dam ɖe edzi le dukɔ siwo me ablɔɖenana ƒe mawuŋunufiafia xɔ aƒe ɖo wu gɔ̃ hã me.\nEsi Agbenyuinɔnɔ Dzidela Gbogbotɔ habɔbɔa do kpo eƒe taɖodzinuwo gbɔ kpɔkpɔ le United States ta la, Jerry Falwell, si nye eɖola, gbã habɔbɔa le ƒe 1989 me. Habɔbɔ bubuwo va xɔ ɖe eteƒe. Ke hã Paul Weyrich, amesi to nyagbe “agbenyuinɔnɔ dzidela gbogbotɔ” vɛ ŋlɔ le Christianity Today magazine me be: “Ne míeɖu dzi le dunyahehe me kura gɔ̃ hã la, míaƒe aʋadziɖuɖua mete ŋu naa dziɖuɖuɖoɖo siwo míexɔ se be wole vevie wɔa dɔ o.” Egagblɔ hã be: “Toyiyi dzi koe dekɔnuwo le ɖe edzi. Míele ɣeyiɣi si me dekɔnuwo dome gblẽ wu ɖesiaɖe me, edome gblẽ ale gbegbe be eƒe gbegblẽ ƒo dunyahehe ta sã.”\nNyadzɔdzɔ kple agbalẽ ŋlɔla Cal Thomas ɖe nusi wòkpɔ be enye vodada vevitɔ le agbagbadzedze be woato dunyahehe dzi aɖɔ nuwo ɖo le ameƒomea dome gblɔ be: “Tɔtrɔ ŋutɔŋutɔ dzea egɔme tsoa ame ɖekaɖekawo dzi, ke menye to dzi ɖuɖu le dunyahenyawo me o, elabena menye ganya kple dunyahehe ŋue míaƒe kuxi vevitɔwo ku ɖo o ke boŋ eku ɖe agbenyuinɔnɔ kple gbɔgbɔmedzidzenu veviwo ŋu.”\nGake aleke woate ŋu akpɔ agbenyuinɔnɔ kple gbɔgbɔme kuxiwo gbɔ le xexe si me dzidzenuwo meli o me, afisi amesiame wɔa nyui kple vɔ̃ ŋuti nyametsotso na eɖokui le? Ne ŋusẽkpɔɖeamedzilawo kple tamenyuiɖolawo—woɖanye subɔsubɔhawo alo womeɖanyee o—mete ŋu na xexe sia nyo wu ŋutɔŋutɔ o ɖe, ke amekae ate ŋui? Ŋuɖoɖoa li, abe alesi míakpɔe le nyati si kplɔe ɖo me ene. Le nyateƒe me, eku ɖe nusi koŋ ta Yesu gblɔ be yeƒe Fiaɖuƒe metso xexe sia me o ŋu.\nCOVER: Dirty water: WHO/UNICEF photo; globe: Mountain High Maps® Copyright © 1997 Digital Wisdom, Inc.\nƉoe Ɖe Amewo Ɖoe Ɖe Amewo Ðe Nàte Ŋu Ana Xexeame Nanyo Wua?\nw01 10/15 axa 2-4


Wokafu Yehowa Ðasefowo Le Hungary Ðe Kpekpeɖeŋunadɔ Siwo Wowɔ Le Tɔɖɔɖɔ Aɖe Me Ta\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Bicol Bislama Catalan Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fante Finnish Franse Galician Georgian German Greek Gun Haitian Creole Hiligaynon Hungarian Iloko Indonesian Italian Japanese Kabyle Kannada Kinyarwanda Kirghiz Kirundi Kongo Korean Krio Lithuanian Luo Malagasy Malayalam Mingrelian Mixe Myanmar Nahuatl (Central) Nahuatl (Huasteca) Ndebele (Zimbabwe) Norwegian Oromo Papiamento (Aruba) Persian Polish Portuguese Portuguese (Portugal) Punjabi Rarotongan Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tahitian Tajiki Tarascan Telugu Tigrinya Tlapanec Totonac Tsonga Turkish Tzeltal Tzotzil Ukrainian Umbundu Urdu Uzbek Valencian Xhosa Zapotec (Isthmus) Zulu\nTsi gã aɖe dza le Titina Europa le June 2013 me, esia tɔgbi medza le nuto sia me kpɔ o, eye wòna tɔsisiwo ɖɔ gbagba. Le Hungary (Hongrie) la, Danube Tɔsisia ɖɔ gbagba le eƒe goawo katã kloe dzi, eye tsia meɖɔ nenema kpɔ o.\nLe nudzɔdzɔ kpata sia me la, Hungariatɔwo Ƒe Dudɔwɔƒe Si Kpɔa Amegbetɔwo Ƒe Nyawo Gbɔ bia Yehowa Ðasefowo ƒe alɔdzedɔwɔƒe si le dua me la be ɖe wòanya wɔ be woana Ðasefowo nakpe asi ɖe yewo ŋu yewoaxe mɔ na tsia ale be magagblẽ nu le amewo ŋu o mahã. Esia ta alɔdzedɔwɔƒea bia tso hame siwo katã le nuto siwo katã le Danube Tɔsisia ŋu me la si be woakpe asi ɖe mɔxexe ɖe tɔɖɔɖɔ nu ƒe ɖoɖo si dumegãwo wɔ la ŋu.\nNukutɔe la, Ðasefo gbogbo aɖewo tsɔ wo ɖokuiwo na be yewoawɔ dɔ sia. Le ŋkeke siwo kplɔe ɖo me la, Ðasefo 900 kple edzivɔ siwo tso hame 72 me kpe asi ɖe eŋu wogbugbɔ do tɔawo to wòsesẽ wu tsã. Wobia tso wo si be woade akɔtagbalẽvi si dzi woŋlɔ ɖo be “Yehowa Ðasefowo,” woŋlɔ woƒe ŋkɔwo kple du siwo me wotso la hã ɖe edzi.\nLe du gã aɖe me la, Hungariatɔwo ƒe Atitsoga Dzĩ habɔbɔ ƒe teƒenɔla ŋlɔ lɛta aɖe ɖo ɖe hameawo dometɔ ɖeka, si ƒe akpa aɖe gblɔ be: “Miedze na akpedada kple bubu, elabe ɖekawɔwɔ kple ɖokuitsɔtsɔ na faa be yewoana kpekpeɖeŋu ƒe kpɔɖeŋu si mieɖo la mebɔ o, eye ale si mietso teƒe didiwo va wɔa dɔ sia hã wɔ dɔ ɖe mía dzi ŋutɔ! Meƒoa nu tso kpɔɖeŋu ɖedzesi si mieɖo la ŋu dadatɔe le míaƒe nutoa me!”\nÐoɖo si wowɔ be woaxe mɔ ɖe tɔsisia nu be magblẽ nu o la ƒe zimenɔla, si ganye Hungariatɔwo ƒe Sewɔtakpekpe me tɔ la ŋlɔ lɛta na Yehowa Ðasefowo ƒe alɔdzedɔwɔƒea tsɔ da akpe na wo ɖe dɔ nyui si wowɔ la ta.


Fukpekpe 10 La | Biblia Me Ŋutinya\nFukpekpe 10 La\nKPƆ nɔnɔmetataawo ɖa. Wo dometɔ ɖesiaɖe fia fukpekpe, si Yehowa he va Egipte dzie. Le nɔnɔmetata gbãtɔ me la, àkpɔ be Aron tsɔ eƒe kpo la le Nil-tɔsisia dzi ƒomee. Esi wòƒo edzi la, tsi, si le tɔsisia me la trɔ zu ʋu. Lãwo ku, eye tɔsisi la de asi ʋeʋẽ me.\nEyome Yehowa na akpɔkplɔwo do tso Nil-tɔsisia me. Wole afisiafi—le abolokpowo me, le aboloƒogbawo me, kple ameawo ƒe abawo dzi—afisiafi. Esi akpɔkplɔawo ku la, Egiptetɔwo lɔ wo li kɔ gagãwoe, eye wonɔ ʋeʋẽm kũ le anyigba la dzi.\nEmegbe Aron tsɔ eƒe atikplɔ la ƒo anyigba, eye ke trɔ zu mũwo. Nusiawo nye nudzodzoevi sue, siwo ɖua ame. Mũawoe nye fukpekpe etɔ̃lia, si va Egipte-nyigba la dzi.\nFukpekpe mamlɛawo wɔ fu Egiptetɔwo ɖeɖeko, mewɔ fu Israel-viwo ya o. Fukpekpe enelia nye nudzodzoe gagã, siwo nyẽ tsyɔ Egiptetɔwo katã ƒe aƒewo dzi. Fukpekpe atɔ̃lia dze lãwo dzi. Egiptetɔwo ƒe nyiwo kple alẽwo kpakple gbɔ̃ geɖewo ku.\nEye Mose kple Aron woku dzofiwo, eye wohlẽ wo ɖe ya me. Esia he ƒoƒoe vɔ̃wo va amewo kple lãwo dzie. Esiae nye fukpekpe adelia.\nEmegbe la, Mose do eƒe asi ɖe dzi, eye Yehowa ɖo dziɖegbe kple kpetsi ɖa. Emae nye kpetsi vɔ̃ɖitɔ kekeake, si dza le Egipte kpɔ.\nFukpekpe enyilia nye ʋetsuviwo ƒe ha gã aɖe. Ʋetsuviwo ƒe agbɔsɔsɔ ma meva kpɔ do ŋgɔ alo do megbe na ɣemaɣi o. Woɖu nusianu, si kpetsia metsrɔ̃ o la.\nFukpekpe asiekelia nye viviti. Viviti tsiɖitsiɖi tsyɔ anyigba la dzi hena ŋkeke etɔ̃ sɔŋ, gake kekeli nɔ afisi Israel-viwo nɔ la.\nMlɔeba la, Mawu gblɔ na eƒe amewo be woahlẽ gbɔ̃vi alo alẽvi ƒe ʋu ɖe woƒe ʋɔtrutiwo ŋu. Emegbe Mawu ƒe dɔla va to Egipte yi. Esi mawudɔla la kpɔ ʋua la, mewu ame aɖeke le aƒe ma me o. Gake Mawu ƒe dɔla la wu amegbetɔ kple lãwo siaa ƒe ŋgɔgbeviwo le aƒe, siwo katã ƒe ʋɔtrutiwo ŋuti ʋu mele o la me. Esiae nye fukpekpe 10 lia.\nLe fukpekpe mamlɛ sia megbe la, Farao gblɔ na Israel-viwo be woadzo. Mawu ƒe amewo katã nɔ klalo be yewoadzo, eye le zã ma ke me la, wodze woƒe mɔzɔzɔ la gɔme hedzo le Egipte.\nMose II, ta 7 vaseɖe 12.